text:
Tað er løgið, sum summi fólk eru løgin. Her hugsi eg serliga um tær serligu verur sum sita í blaðstjórnini á Dimmu.
Nú eru nógv fólk løgin á dámligar mátar, men tað er ikki hetta slagið av dámligum løginleika, sum merkir blaðstjórnina á Dimmu. Hetta er heldur okkurt sum líkist politiskum snævurskygni.
Hetta løgna politiska snævurskygni kemur ofta til sjóndar í teimum ofta stak áloypandi oddagreinunum.
Ein oddagrein er ikki undirskrivað, tí er ikki talan um persónlig sjónarmið hjá tí ið skrivar, ein oddagrein umboðar sjónarmiðini hjá sjálvum blaðnum.
Summi hugsa kanska: “Dimma er eitt sambandsblað og tí verður oddagreinin hareftir”. Men hetta er júst trupulleikin og tað løgna við blaðstjórnini; Dimma roynir á pappírinum ikki at vera eitt sambandsblað. Í undiryvirskriftini selur Dimma seg sum óheft og álítandi, blaðfólkið sigur at tað arbeiðir út frá onkrum luftigum ideali sum tað rópar “objektivitet”.
Hví velur eitt óheft og álítandi objektivt blað at vera politiskt snævurskygt í sínum sjónarmiði? Hetta er í besta lagi eitt løgið val av blaðstjórnini.
Seinasta árið hevur Dimma í heilum lagt eftir bólkinum 200, tí teir arga sambandsmenn. Oddagrein eftir oddagrein hevur fordømt 200. Teir verða kallaðir bæði líkt og ólíkt. Dimma hevur staðið á einum hermóti og barst fyri neyðars happaða sambandsmanninum. Hvørja ferð 200 hava gjørt vart við seg hevur Dimma skeldað.
Hetta er sjálvandi sera stórsinnað av Dimmu. Oddagreinirnar hava málað eina mynd av veika sambandsmanninum, sum blívur háðaður og spottaður av kynisku tjóðveldismonnunum í 200.
Eg skal ikki her siga um 200 veruliga forfylgja og happa ella um talan er um óskyldiga politiska satiru, sum kann samanlíknast við Ólavssøkukabarettina ella Óla P. tá hann plagdi at vera stuttligur.
Nei mín trupulleiki er, at eg ikki skilji hvussu ein sokallað óheft blaðstjórn á einum álítandi blaði soleiðis finnist so nógv at júst 200, hvørja ferð bólkurin ger vart við seg.
Um hetta veruliga er almenn ónøgd við happing, so er ringt at skilja hví Dimma ikki hevur lagt eftir Óla P., tá hesin seinnu árini hevur ført eina hets móti landstýrismanninum í fullveldismálum, ella eftir Jóannes í Innistovu tá hann sendur muslimar, buddistar og onnur til helvitis, ella móti Hilmar Jan, tá hann leggur út við at spæla fúlheitirnar hjá Innistovumanninum frá morgunstundini, so at gud og hvør maður verður sendur til helvitis mitt í morgunmatinum. Her er ikki talan um skemt, men óndsinnaðan ágang.
Um tað veruliga eru tey veiku Dimma roynir at hjálpa, hví skriva teir so einki um hesi evni. Ella er tað kanska tað, at Dimma veit, at propaganda er lættast at selja ílatin objektivitet?


c: text/html

text:
Spurningurin um hjúnabandslógina hevur enn einaferð megnað at sprongt eina samgongu. Hesaferð lat skotið bara bíða eftir sær
í ein dag, og enn einaferð fingu vit prógvað, at tað er spurningurin um rættindi hjá samkyndum, sum meira enn nakað annað skapar skilna í føroyskum politikki.
Nýggja samgonguskútan hevði nóg illa lagt frá landi, tá boðini bórust um, at tann fyrsti tinglimurin longu hevði mynstrað av skipinum. Talan var um ein
atkvøðuslúk, sum undan valinum hevði lovað veljarunum, at hon fór at pussa ta reyðu lanternuna í bakborði, soleiðis at eingin ivi skuldi vera um, hvørja kós samgongan fór at halda.
Men longu fyrsta dagin bleiv skútan undirmannað. Grundgevingin fyri at mynstra av var, at tingkvinnan kundi ikki góðtaka at vera partur av einum flokki, har
”ein homofobiskur hugburður hjá nøkrum fáum” ráddi, sum tað stóð í fráboðanini. So mátti lanterna heldur vera lanterna, og kós vera kós, tí einki hevði
so stóran týdning, sum rætturin hjá samkyndum at giftast.
Avleiðingin bleiv í fyrsta umfari ikki so ógvuslig, tí ein
onnur tingkvinna traðkaði inn á dekkið í stýriborð og harvið taldi manningin aftur 17, men fáar dagar seinni hoppaði eisini hon uppum lúnningina og var farin.
Tað sum hendi er enn eitt dømi um, at spurningurin um rættindi hjá samkyndum er tað sum meira enn nakað annað kloyvir føroyskan politikk. Tað hevur nevniliga víst
seg søguliga, at samgongur í Føroyum kunnu ríða mangan stormin av sær, men ósemjur um samkynd klára tær ikki.
Hví
er tað so? Hví kunnu føroyingar ikki semjast um henda spurningin? Og hvussu ber tað til, at tað heldur ikki er møguligt at fáa eitt sakligt kjak um hetta evnið?
Skilja ikki hvønn annan
Svarið liggur millum annað í, at summi byggja sína støðu
á átrúna, meðan onnur byggja á heilt onnur virði, og tað er næstan ómøguligt at fáa saklig kjak út frá so ymiskum fortreytum.
Slíkar ósemjur har partarnir ikki skilja hvønn annan, kenna vit millum annað frá tekningunum av Muhamed profeti. Annar parturin skilir ikki, hví hin parturin skal leika so í um nakrar
sakleysar tekningar, men fyri hin partin eru tekningarnar als ikki sakleysar.
Sjálvsagt er tað ikki í lagið, at tekningarnar hava fingið tær
ræðuligu avleiðingarnar, sum tær hava fingið, men hví skulu vit úr kristna heiminum traðka á trúnna hjá muslimum, tá tað einasta vit fáa burturúr er øsing? Hví
skulu vit ikki vísa virðing fyri tí, sum er heilagt fyri onnur, hóast vit ikki eru samd?
Kjakið er koppað á høvdið
Fyri rættiliga mong í okkara landi er hjúnalagið millum mann og konu heilagt, og ætlaðu broytingarnar kennast tí fyri hesi sum ein vanvirðing
av tí heilaga. Men her hevur tað eydnast at koppa kjakinum á høvdið, soleiðis at tað sum fyrr var ónormalt er nú vorðið normalt, meðan tey sum ikki taka undir við samkyndum hjúnalagi
verða gjørd til nøkur ræðulig, forstokkað miðaldarmenniskju, eisini nevnd ”homofobar”.
Ein ”fobi” er ein sjúklig
og ofta ógrundað ræðsla. So tá sagt verður, at summir føroyingar eru homofobiskir, so merkir tað, at teir eru sjúkligir ella ónormalir og treingja til hjálp. Tey sum harafturímóti
taka undir við at broyta hjúnabandið, eru nú tey normalu. Tey eru júst so sum moderna vesturlendsk menniskju eiga at vera.
Hugburðsbroyting
Tann 5. mai í ár bleiv ein maður vístur út úr einum umklæðingarrúmi í eini svimjihøll í Viborg. Maðurin
hevði framt ”juridiskt kynsskifti”, tað vil siga, at hann var alment skrásettur sum kvinna og hevði eisini fingið kvinnuligt p-tal. Hann fór tí inn í umklæðingarrúmið fyri kvinnur,
har allar kundu síggja, at tann sum stóð undir brúsuni var ein nakin maður. Tað funnu kvinnuligu svimjararnir seg ikki í, og tí varð hann vístur inn í umklæðingarrúmið fyri
avlamin. Men hetta góðtók hann ikki, tí, sum hann segði ”Det er jo klokkeklar diskrimination, hvis en kvinde ikke kan få lov til at være i omklædningsrummet. Hvem sætter grænserne for, hvordan
en kvinde må se ud?”
Maðurin var giftur við eini kvinnu, og saman áttu tey tvey børn. Men síðani juridiska kynsskiftið
hevði hann kallað seg samkyndan, tí hann livdi saman við ”eini aðrari” kvinnu.
Tað má sigast at vera eitt bragd at hava klárað
at snara hugburðinum í fólkinum so nógv, at tey sum halda hetta vera normalt eru sjálvi normal, meðan tey sum halda nakað annað líða undir eini fobi.
Eingin munur á kirkjuligari- og borgarligari vígslu
Sum liður í arbeiðinum at fáa framt
eina líðandi broyting í hugburðinum hjá føroyingum, verur í kjakinum um hjúnabandslógina stórur dentur lagdur á at siga, at talan skal bara vera um borgarliga vígslu.
Eg møti nokkso ofta fólki, sum siga, at tey hava einki ímóti borgarligari vígslu av samkyndum, men at tey eru ímóti, at tveir menn
ella tvær kvinnur fara leiðandi inn eftir kirkjugólvinum.
Í veruleikanum er eingin munur á kirkjuligari- og borgarligari vígslu. Umhvørvið
er ikki tað sama, og tann sum giftur er heldur ikki tann sami, men tað sum annars hendir er júst tað sama.
Seinnu árini er blivið vanligt,
at fólk vilja giftast úti í náttúruni. Um ein prestur tekur sær av eini slíkari vígslu, er talan tá um kirkjuliga vígslu ella borgarliga vígslu? Annaðhvørt eru fólk
gift ella eru tey ógift. Um vígslan var í eini kirkju, hjá einum sýslumanni ella fyri tann skyld uppi á Slættaratindi, broytir ikki hjúnalagið.
Tað kann heldur ikki vera nakar ivi um, at um borgarlig vígsla av samkyndum verður loyvd í Føroyum, so gongur sera stutt tíð, til kirkjulig vígsla eisini verður loyvd. Soleiðis
hevur gongdin verið í okkara grannalondum, og hví skuldi tað verið øðrvísi í Føroyum? Har er jú eingin munur.
Fáa allan pakkan
Tað er ikki uttan grund, at tey sum tala fyri rættindunum hjá samkyndum at giftast, leggja so stóra orku í
at siga, at tað skal bara vera borgarlig vígsla. Tey vita jú, at talan er um sama slag av hjúnabandi og at lopið frá borgarligari vígslu til kirkjuliga vígslu er bara ein spurningur um tíð. Tey vita
eisini, at tað er lættari – í fyrsta umfari – at fáa undirtøku fyri borgarligari vígslu. Fólk halda jú, at um henda broytingin verður framd í hjúnabandslógini, so verður
friður um tað málið, men her fara tey skeiv. Málið endar ikki her.
Rætturin at ættleiða børn kemur sama dag, sum borgarlig
vígsla verður loyvd, og næsta stigið verður vígsla í kirkjum og samkomum. Tað reisir beinan vegin spurningin, hvat skal henda við teimum prestunum sum nokta at gifta tvey av sama kyni. Síðani verða
tað spurningarnir um kunstigan gitna, og hvat børnini skulu læra í skúlunum um kynslívið, ið verða settir á skrá. Juridiskt kynsskifti og annað líknandi verður eisini við í
pakkanum. Soleiðis hevur gongdin verið í okkara grannalondum, og um nakað talar fyri, at gongdin verður øðrvísi í Føroyum, so áttu forsprákararnir í hvussu so er at givið okkum
eina góða grundgeving fyri, hví so skuldi verið.
Uttan iva finnast nógvar grundgevingar bæði fyri og ímóti borgarligari
vígslu av samkyndum, men vit mugu ikki billa okkum inn, at tað ber til at fáa bara ein part av køkuni. Her verður talan um alt ella einki, og tað er tað, vit skulu taka støðu til.

robotstxt: allowed

filter: keep


text:
Huldukrutt (huldukruttaættin)
Cottunculus thomsonii (Günther, 1882)
Stødd: Huldukrutt verður upp í 45 cm langt.
Dýpi: Tað er úr 100 metrum niður á 1600 metra dýpi.
Litur: Tað er grábrúnligt.
Litirnir eru kámir. Fjaðrarnar eru ofta heldur dimmari enn kroppurin.
Teinar: R VI + 14-17; G 13; U 18.
Lýsing: Huldukrutt er høvuðstórur fiskur, høvdið er um 30% av heildarlongdini. Hægst er huldukrutt fremst á bulinum, mjækkar aftureftir, og klingran er kløn. Tað hevur stór eygu ovarlaga í heysinum, lítlan kjaft, og kjaftklovin er týðiliga frammanvert eyguni. Huldukrutt hevur slætta skræðu og er roðsluleyst. Ein-tveir naddar eru við eyguni og tveir á nakkanum. Tað hevur eina ryggfjøður, av nakkanum aftur í klingruna og eina gotfjøður, frá gotinum aftur í klingruna, báðar eru lágar framman og hægri aftan. Huldukrutt hevur stórar uggafjaðrar, sum røkka umleið aftur á hálvan fiskin, smáar búkfjaðrar og stóran, mjáan stert.
Eyðkenni: Kámi liturin. Stóra høvdið. Ulkuskapið, fáu píkarnir og slætta skræðan.
Týdningur: Huldukrutt hevur ikki vinnuligan týdning.
en: Pallid sculpin, fr: Cotte blême, ís: Tómasarhnýtill
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Sporðdrekafiskar Scorpaeniformes
Í sporðdrekahópinum eru 26 ættir, ið hava 279 slektir og 1477 sløg.
Av hesum eru undir Føroyum 7 ættir við 17 slektum og 23 sløgum:
Fiskarnir í hesum hópinum eru í stødd smáir til miðal, sterturin er oftast nakað rundaður aftureftir, onkuntíð innbogin, men sjáldan sýldur. Uggafjaðrarnar eru oftast avrundaðar aftan.
Fiskarnir eru oftast klæddir við píkum ella beinplátum um høvd og bul, yvirhøvur hvassir, harðir og knortlutir fiskar.
Sporðdrekafiskar eru um øll høv, onkur sløg eru í blandingsvatni og onkur eisini í feskvatni.


text:
Bank Nordik er høvuðsstuðul hjá Norðurlandahúsinum/
Í desember boðaði Atlantic frá stovnanini av einum listagrunni, sum árliga letur 100.000 krónur til listafólk umframt flogferðaseðlarnar, ið verða lætnir umvegis flogbrúnna. Og nú er nýggja árið ikki meira enn júst byrjað, tá Norðurlandahúsið og Bank Nordik boða frá, at Bank Nordik verður høvuðusstuðul hjá Norðurlandahúsinum í 2017 og 2018. Tíðirnar eru góðar í Føroyum í løtuni bæði fíggjarliga,men eisini listarliga, og tí er tað gleðiligt og klæðiligt, at vinnurekandi á henda hátt stovnar sýna mentanarliga ábyrgd til gagns fyri samfelagið. Á heimasíðuni hjá Bank Nordik stendur:
Sif Gunnarsdóttir, stjóri í Norðurlandahúsinum, og Árni Ellefsen, forstjóri í BankNordik, skriva undir stuðulssáttmálan. Bank Nordik verður sostatt ein virkin luttakari í kjarnutiltøkum hjá Norðurlandahúsinum, har denturverður lagt á húsins endamál – at vera eitt livandi mentanarhús, ið bjóðar áskoðarum eina breiða norðurlendska skrá, har allar mentanargreinar fáa rúm at spretta.
BankNordik og Norðurlandahúsið eru at kalla grannar í Tórshavn, og økir hetta um møguleikarnar um gagnnýtslu av hølum á ein nýhugsandi og skapandi hátt. Umframt stórfingna høvuðsæti bankans í Tórshavn, hevur BankNordik fimm deildir kring landið, sum skapa spennandi samstarvsmøguleikar. Hetta er eisini galdandi fyri deildirnar í Danmark og Grønlandi, sum kunnu grunda á eitt av málum Norðurlandahúsins – at vísa á føroyska mentan í Norðurlondum.
BankNordik og Norðurlandahúsið gleða seg til eitt spennandi samstarv, sum uttan iva setur í verk fleiri áhugaverd og týðandi tiltøk til alla familjuna næstu tvey árini. Árni Ellefsen, forstjóri í BankNordik, fegnast um nýggju samstarvsavtaluna: “Norðurlandahúsið hevur stóran týdning sum miðlari av norðurlendskari mentan og list, og avtalan gevur okkum møguleika fyri at stuðla hesum arbeiði, sum gagnar bæði føroyingum og ferðafólkum, ið leita sær til Føroya. Harumframt ynskja vit sum føroyskur peningastovnur við deildum í Danmark og Grønlandi at gagnnýta okkara støðu uttanfyri landoddarnar til at varpa ljós á og harvið stuðla føroyskari mentan og list uttanlands.”
Samstarvið verður skotið í gongd við einum fjølbroyttum tiltaki 21. -22. januar í Norðurlandahúsinum og BankNordik.


text:
Røða, sum Torbjørn Jacobsen, borgarstjóri, helt, tá bygdagaurin í Rituvík varð settur.
Og jørðin var oyðin og ber, og myrkur var yvir frumhavinum, og Guðs andi lá á vøtnunum. Soleiðis var støðan á jarðarinnar morgni, eftir at Guð hevði skapt undirstøðukervið hjá øllum livandi skapningum, sum hann eisini skapti úr egnari mynd. Ì Skapanarsøguni lesa vit um ta systematisku guðdómligu processina, har allir neyðugir lutir verða settir inn í hitt stóra putlispælið, sum skuldi gerast okkara lagna. Og sagt verður: ”Verðið barnrík og fjølgist og uppfyllið jørðina og leggið hana undir tykkum, og ráðið yvir havsins fiskum og yvir himmalsins fuglum og yvir fenaðinum og yvir øllum villdjórunum, sum rørast á jørðini.” Eftir øllum at døma var hesin mæti arkitekturin nøgdur sætta dagin, áðrenn halgan skuldi stunda til, tí hann var sannførdur um at alt var so sára gott.
Hetta er makro-myndin, tann yvirskipaða, sum bara heimsins máttmesta megi megnaði at gera nakað við, men boðini eru greið, tað ber eisini til hjá menniskjanum at skapa eina mikro-mynd í makro-myndini. Har sum jørðin var oyðin kundi skapningurin sjálvur gera mun og uppfylla jørðina og leggja hana undir seg. Tey sum frá fyrstani hava fingið gott eyga á Rituvíkini hava helst havt hetta í tonkunum. Tey bíðaðu ikki eftir at dreymarnir skuldu vinna soleiðis av sær sjálvum.
Yrkjarin Rói Patursson fær frægari enn nakar sett orð á óneyðuga ivan:
Bíðar tú eftir, at sólin skal skína,
at líðirnar grønkast,
og alt verður gott?
Bíðar tú eftir at dagarnir blíðkast,
at knútarnir loysna,
at kærleikin kemur í nátt?
Tú eigur eina víða verð
at liva í
Tað finst onki stað á jørð
at bíða í.
Tað var ikki hvørsmansføri at sleppa framat jørðini í Føroyum í nítjandu øld. Kongsins festarar og embætismenn sótu tungir á ognum og valdi. Longu í 1835 søkja tríggir lambamenn og tveir glyvramenn um rættin at seta seg niður í Rituvík. Óla Christian Joensen, Poul Jensen, Jacob Jensen, Niels Joensen og Justinus Jensen. Húskallar allir, sum høvdu tænt á gørðunum í mong Harrans ár. Christian Benadiktus Garde próstur á Nesi man hava sitið væl um sátt við bøndurnar á Heygsgørðunum Inni á Toftum og Úti á Nesi, í samskiftinum við landfútan og amtið sæst, at hann var lítið, fyri ikki at siga onki, hugaður fyri at lata almúguna sleppa framat jørðini, har sum neytini hjá kongsbøndunum lógu um summarið og seyðurin tíðum fekk sær ein skáa niðari í haganum. Úrslitið gjørdist, at tríggir av hesum settust niður í niðursetubygdunum Saltnesi, Saltangará og á Hvítanesi.
Í 1851 verður onnur royndin gjørd. Brøðurnir Poul og Dánjal Niclasen úr Sumba og Hans Pauli Hansen úr Bønhúsmørk í Lamba høvdu ætlanir um at búseta seg í Rituvík. Teirra umsókn varð heldur ikki gingin á møti.
Nú bíðaðu góð 20 ár eftir triðju royndini at búseta seg í Rituvík. Politisku umstøðurnar broyttust, táið Føroya løgting verður endurreist í 1852. Tríggir eysturoyartingmenn frá tí tíðini eru Dánjal Petur Christiansen, bóndi, Niels Winther, exam. jur. og Peter Jacob Sivertsen, skipari, frá Gjógv. Tíðin hevði arbeitt fyri búseting í Rituvík og hóast brimpláss, so var plássið sera gott til uppdyrking, tí lendið var slætt og væl vallað. Har var veðurgott og góður sólargangur og nógv var torvið og gott var tað eisini.
Dánjal bóndi bíðaði ikki - og lat sær ikki siga. Hann hevur helst gingið undan fyri at loysa knútin, sum umsíðir gjørdi Rituvíkina til eina bygd – eina niðursetubygd. Tær eru fleiri um okkara leiðir. Runavík, Saltnes, Rituvík og Æðuvík eru niðursetubygdir av Toftum og Nesi og Saltangará er niðursetubygd av Glyvrum. Fýra av niðursetumonnunum vóru synir Dánjals: Per, Dánjal Petur, Johan Kristian og Hans Pauli. Vanliga verður roknað við átta niðursetuhjúnum í bygdini, og umframt hesar fýra omanfyrinevndu vóru menninir í húsunum Søren Lamhauge, Ole Joensen, Magnus Olsen og Joen Jacob Petersen.
Leinkjan hjá núsitandi borgarstjóra í Runavíkar kommunu er fest í fimtu búsetingina. Hana hjá Magnusi Olsen og konu hansara Sára Malena Huusgaard, sum var fødd í Syðrugøtu í 1851 og búsettist í Rituvík í 1879. Hon var dóttir Líggjas bónda niðri við Hús, systir Per bónda, sum var pápi at hinum kenda Líggjasi bónda, og systir langommu mína Petru. Soleiðis vóru abbi mín í Gøtu Jóan Elias Gregersen og kendi skiparin Magnus í Rituvík (sonur Magnus og Sáru) systkinabørn, og mamma mín, Arnbjørg, trímenningur við m.a. tey 12 børnini hjá Elsebeth og Magnusi, sum nú eru heimsgitin fyri seiggi, aldur og samanhald. Og soleiðis eri eg sjálvur slektaður við ein stóran part av Rituvíkini.
Tað er ikki hissini áræði hesi fólkini hava havt, táið tey valdu at uppfylla jørðina og leggja hana undir seg. Hetta man hava kenst sum at fara út í oyðimørkina, og at fyrsta niðursetingin hendir júst jólaaftan, myrkasta tíð á árinum, gevur accosiatiónir aftur til Skapanarsøguna, tá jørðin var oyðin og ber, og myrkur var yvir frumhavinum. Trygdin lá eisini í hesum, at Guðs andi lá á vøtnunum. Per og Nicolina eru tey fyrstu. Tey verða vígd av V. U. Hammershaimb prósti í Nes kirkju hin 4. august 1873 og sama árð – á jólum – velja hesi ungu hjúnini at skipa sítt egna lív í óbygdum á brimplássi. Bara eitt kolossalt seiggi, ein øgilig styrki, ein óvanligur lívsvilji og ein berandi guðsótti kunnu hava hjálpt hesum sjáldsomu fólkum at fóta sær í útryðjuni frá øllum. Ímóti øllum odds – sum tikið verður til á okkara døgum – fóru tey undir at skapa eitt heilt nýtt samfelag við haka, spaka og ongli og teini. Hetta man vera tað sum vit rópa fyri at byrja frá scratch.
Hóast eg nevndi hetta, táið minnissteinur varð reistur skyldmanninum Antoni hjá Jógvani og Súsonnu, fari eg at taka tað uppaftur, tí hetta lýsir ta fystu tíðina í Rituvíkar bygd betri enn nakað annað. Hetta er tíðin áðrenn pizza-flakarnir og amerikanska djunkføðin hertóku landið og Viderø prestur fær orðið eina løtu:
“Tá ið Dánjal Petur og Símun, bróðir hans, vóru smádreingir, fekk Per sær lítlan bát og reri út frá Rytuvík. Í miðjum bakkanum var breið rók. Av henni gjørdi hann stiga niður á helluna. Eftir honum dró hann bátin upp á rókina, har hann stóð og tók á togið, sum var bundið í barðholið á bátinum. Í fyrstuni hjálpti Nikolina honum til tess at halda bátinum á rættkjøli. Seinri tá ið Dánjal Petur og Símun vóru svá frægir, hjálptu teir honum. Men Símun sigur seg minnast, at hann var svá lítil, at hann meir hekk uppi í bátinum, enn at hann hjálpti til at halda honum á rættkjøli, meðan gamli stóð og dró uppi á rókini, sum báturin síðan varð drigin eftir upp á slætt.
Tað var skjótt, at gamli havdi dreingirnar við sær til útróðrar. Um summarið fór hann alt út á Larvasar grynnu, langt út úr Nólsoynni. Hann lagdi dreingirnar niður í afturskutin at sova, meðan hann reri einsamallur - -
Eitt sinn havdi hann rakt við fisk og dró, meðan Dánjal Petur og Símun lógu báðir og svóvu har afturi. Báturin tyngdist á tann skutin, og gamli gloymdi at oysa. Dreingirnir, sum lógu og svóvu undir seglinum, vaknaðu við kaldan dreym, vátir inn at skinni.
Tá ið teir kundu at halda á ár og skuldu andøva, gav hann teim turran seið at eta, tí at tá turvdu teir ikki at sleppa árunum. Svá vurðu teir vandir á havinum, alt frá tí teir kundu at ganga. Ei undur í, at Símun eitt sinn sagdi seg kenna, tá ið fiskur var fimm alnir frá húkinum. Tá mælti Dánjal Petur: “Eg kenni, tá ið hann er sjey alnir frá húkinum.”
Hetta ættarliðið av føroyingum bíðaði ikki eftir nøkrum, tey livdu á markinum fyri to be or not to be, í stóran mun snúði tað seg um at yvirliva. Alternativið kundi verið tað sama sum hjá hópinum av fólki í grannatjóðunum Íslandi, Noregi og Svítjóð, sum leitaðu sær burtur í onnur lond, serstakliga til amerikanska meginlandið, sum tá var vónin um eitt frægari lív. Møguleikin fyri niðursetu, í óbygdum, eitt nú í Rituvík, legði ein kink í feudalin, og gjørdist ventilurin sum forðaði fyri, at føroyingar í rúgvum fluttu av landinum at finna sær føði og eitt sámuligt lív.
Teir bíðaðu ikki eftir spurningunum frá Róa Patursson:
Bíðar tú eftir, at ístíðin linkar,
at tey gomlu yngjast,
og at børn koma til?
Bíðar tú eftir, at dreymarnir vinna,
at fløkjurnar greiðast,
tá ið tú veitst tað, ið tú vil?
Nú er ein onnur tíð. Rituvíkin mennist í hvørjum – stendur í vøkstri. Bakkin er líka høgur og brimið leikar í sum tað altíð hevur gjørt, men lagaligari er at koma til og frá bygdini, nú tað tekur einar 4-5 minuttir at aka á hjólum heim í Heiðarnar. Seinasta tøka kommunala grundøkið varð selt ígjár, og farið verður nú undir at stykkja út av nýggjum. Vatntrupulleikin er loystur, og tí eru atstøður til, at Rituvíkin, hóast sín egin, skjótt gerst ein samrunnin partur av býarskapinum inni við hin kyrra Skálafjørð.
Rituvíkin er niðursetubygd av Toftum. Táið tað fyri meiri enn hálvari øld síðani varð atkvøtt um at taka hina gomlu Nes Sóknar kommunu sundur í tveir lutir, tóku 10,2% av rituvíkingum undir við hesum, ímeðan 87,5% atkvøddu ímóti. Hetta varð av landsstýrinum tulkað soleiðis, at Rituvíkin ikki ynskti at flyta seg í eina nýstovnaða kommunu – sum seinri gjørdist Nes kommuna. Tað skal ikki liggjast omaná, at borgarstjórin er fegin um tað valið, so dygg hendan bygdin, og fólkið sum her býr, hevur verið Runavíkar kommunu á so mongum og ymiskum mótum m.a. í fótbóltinum, har tríggir meginskjúttar eru fostraðir upp á teigum, í túnum og í skúlagarðinum við Stórá. Ein er nú býráðslimur, annar hevur verið oddviti í NSÍ og skyldmaðurin og generalurin Klæmint hjá Andrassi gongur á odda í øllum lutum á vallum kring landið, og er vorðin ein marra hjá føroyskum verjuleikarum á leiðini fram í sjálvan oddin í hesum leiki. Ein primus inter pares av rang.
Vit, inn eftir síðu, hava ofta hildið, at rituvíkingar eru heldur bringubrattari enn aðrir føroyskir bygdarmenn. Hetta kann vera ein leivd frá nýbyggjaratíðini. Tað er so sanniliga ikki hvør sum helst, ið brýtur upp úr nýggjum. Min góði vinur Pauli Ellefsen, sáli, hálvur miðvingur og hálvur rituvíkingur fann sær altíð løgir til at vitja skyldmenninar í Rituvík - bæði sum barn, ungdómur og vaksin. Hann helt skemtandi fyri í Útvarpinum, at tað var stórur munur á monnum í hesum báðum bygdunum. Miðvingar fóru í mesta lagi til Havnar einaferð um árið, at seta nøkur oyru inn í Sparikassan, annars goymdu teir seg aftanfyri hvørt húsarhorn, nærkaðust teir fólki. Øðrvísi var við rituvíkingum. Teir vóru tíðum í Havn. Í fínasta pussi løgdu teir leiðina suður við mjólkarbátinum, og komnir uppá bryggjuna í Vágsbotni leigaðu teir sær hýruvogn, fyri at flyta seg sjálvar, alla tað stuttu leiðina niðan til barberarnar, sum tá hildu til í kjallarahæddini á Sjómansheiminum. Tað rak stórleiki av teimum. Skógvarnir vóru ikki smáir. Hetta vóru heimsborgarar komnir í ørindum til høvuðsborgina.
Við hesum fáu orðum fari eg at ynskja tykkum og okkum og ókomnum ættarliðum eina bjarta framtíð og ikki minst ein góðan Rituvíksdag.


text:
Mjørkanáttin/
Ein av fleiri fyrimunum við at spáka til hús aftaná eina herliga 60 ára føðingardagsveitslu hjá John við øllum tí allarbesta (inkl. skerpikjøt) er at uppliva eina mjørkanátt, sum hesa í nátt. Tað var so grátt í nátt, at illa sást millum húsini og tað var so lýtt, at mjørkin kendist ítøkiliga kínandi mjúkt holdi mínum.
Eg varnaðist mjørkan longu í roykjaratúninum uttan fyri veitsluhølið. Tað sá í næstan út sum um vit høvdu verið eitt sindur ov ófør at roykja, øll Havnin var avkøvd, og eg hugsaði, at um Guð var roykjari, so roykti hann kanska sigar – eina av teimum allarstørstu úr Cuba. Roykjaratankarnir sveimaðu til tann stóra morfinistin í Baker Street, ja, tað var næstan soleiðis, at vit hoyrdu klappandi ljóðið av einum hestavogni onkrastaðni í skínandi gráleikanum, og tað var helst hann sjálvur, Watson doktari, sum fór onkur bráðfeingisørindi fyri harra Holmes – í øllum førum var Baskervillehundurin evnið har uttanfyri í roykjaratúninum og mitt í øllum mintist eg aftur á okkurt summarmjørkakvøld í Tinganesi, har eg vaskaði fyri nógvum árum síðani fyri at forvinna mær nøkur oyru í summarferiuni. Har lurtaðu vit onkuntíð eftir útvarpsleikum. meðan vit vaskaðu og onkuntíð kundi tað verða eitt sindur ov spennandi, næstan óhugnaligt, um eg var einsamøll inni á onkrum av teimum stóru skrivstovunum við hesum imposantu, blonku skrivaraborðunum, sum bara stóðu har, púra still og stív og fernis. Tað hjálpti at murra ella at lata vindeygað upp, so at mjørkin slapp inn saman við smidliga tutlinum av venjandi kappróðrarbátum.
Tá mjørkin er so tættur sum hann var í nátt, doyvir hann øll ljóð. Verðin er so still og ótýðilig, at húsini gerast týðilig sum útvarpsleikir við ljódligum søgum um stóra gleði og stóra sorg. Eg gekk nokk so spakuliga fyri ikki at órógva mjørkan og hugsaði við mær sjálvum, at Havnin er ikki eitt mjørkahol, hon er ein føgur og fjálg mjørkakulla og einki er sum vársummarnætur í Havn. Ein so fín yrking er um mjørkanáttina, sum Guðrið Helmsdal skrivaði. Yrkingin er forrestin eitt ár yngri enn føðingardagsbarnið í gjár, so hon fyllir seksti ár í 2018 og fyrstu ferð, eg las hana var í fagra tóna- og mjørkahaminum hjá Paula í Sandagerði.
Mjørkanáttin


text:
Meginfelag teirra, ið bera brek í Føroyum skal hava nýtt navn, og tí skipar felagið fyri navnakapping. Vinnarin av kappingini kann fáa virðisløn á 15.000 krónur.
Aðalundurin hjá MBF samtykti fyrr í ár, at felagsskapurin skal hava nýtt navn. Uppgávan at finna nýtt navn varð latin starvsnevndini í felagskapinum, og nú boðar felagsskapurin frá, at navnakapping verður um nýggja navnið.
Í februar varð skipað fyri pallborðsfundum um orðið brek á bókasavninum í Klaksvík og á Skúlanum við Løkin. Tá varð spurningurin reistur, um tíðin var kom til eitt nýtt orð, og um felagsskapurin harvið eisini skuldi skifta navn.
Upprunaliga at felagsskapurin Meginfelag teirra brekaðu í Føroyum, men skifti navn til Meginfelag teirra, ið bera brek í Føroyum í 2015.
Felagskapurin sigur á heimasíðu síni, at nýggja navnið skal:
– vera stutt og lætt at nýta
– lýsa virksemið hjá meginfelagnum
– vera eitt navn ongin annar nýtir
Øll kunnu vera við í kappingini, og uppskotini skulu latast inn í tveimum afturlatnum brævbjálvum. Annar brævbjálvin skal merkjast „Navnakapping“. Har skal uppskotið við nýggja navninum liggja saman við frágreiðing um, hví navnið er hóskandi. Hin brævbjálvin skal merkjast „Nýggja navnið og luttakari“. Her skal navnið liggja saman við navninum á luttakara.
Freistin at senda uppskot inn er 10. november í 2017.
Uppskotini skulu sendast til:
MBF
Íslandsvegur 10c
100 Tórshavn


text:
Tíðindaskriv
21.06.2016 - 10:11
Mentan > List > Bókmentir
Í dag kemur nýggj skaldsøga út. Tað er skaldsøgan ”Óendaliga vera” eftir Marjuna S. Kjelnæs. Í sambandi við útgávuna verður almen bókarframløga í Sjónleikarhúsinum seinnapartin.
Skaldsøgan, sum Bókadeild Føroya Lærarafelags gevur út, er úrslit av kapping, sum Bókhandlarafelagið skrivaði út í 2014 um at skriva samtíðarskaldsøgu.
Dómsnevndin var á einum máli um, at skaldsøgan flytir seg hegnisliga ímillum fortíð og nútíð í sínum lýsingum av persónum og hendingum í 20. øld og á okkara døgum. Skaldsøgan er eyðkend av sínum sterku persónslýsingum og sínum neyva og beinraknað myndamáli. Samanumtikið er hetta ein heilskapað søga um svik, tøgn, longsul og kærleika.
Marjun Syderbø Kjelnæs er fjøltáttaður rithøvundur, sum hevur skrivað stuttsøgur, útvarpsleik, barnabøkur, ungdómsbók, yrkingar, leikrit, sangtekstir og filmshandrit.
Síðan fyrstu ferð, Marjun kom út á prenti í 2001 og til dagin í dag, er ein ótrúlig menning farin fram, hon flytur seg hegnisliga á fleiri økjum innan skrivaðu listina.
Marjun hevur vunnið føroyskar og norðurlendskar virðislønir, umframt at hon hevur verið heiðrað við White Raven heiðursmerki frá Deutsche Jugendbibliothek.
Tíðindaskriv frá Bókadeild Føroya Lærarafelags
Marjun Kjelnæs


text:
Føroyska A-landsliðið hjá monnum vandi fyrrapartin á Tórsvølli.
Teir tíggju útileikararnir ið byrjaðu inni í gjár vandi fyri seg sjálvan við fysiska venjaranum, har restutión og útstrekkjing var á skránni, áðrenn leiðin gekk niðan í Svimjihøllina.
Hinir útileikararnir vandu við meira ferð og intensiteti saman við hjálparvenjaranum,
Vit fingu orðið á ein av føstu monnunum eftir venjing. Hoyr samrøðuna við ein vónbrotnan og erligan Hall Hansson omanfyri.
Sí eisini: Gilli Rólantsson Sørensen: Nú skulu okur leggja Aserbadjan-kampin afturum okkum


text:
Hvar eru Kristina og Annika?
Nú vit eru farin inn í fimtu vikuna við arbeiðssteðgi hjá námsfrøðingum og hjálparfólki, røkist enn einki fyri, at nøkur loysn er í ljósmála, tí politikararnir, ið skuldu skorið ígjøgnum, krógva seg heldur aftan fyri embætisfólkini.
Hvar er landsstýriskvinnan í fíggjarmálum, Kristina Háfoss? Og hvar er forkvinnan í Kommunala Arbeiðsgevarafelagnum, Annika Olsen? Hví krógva tær seg, heldur enn at finna loysnir, so ein endi kann fáast á alt ov drúgva arbeiðssteðginum?
Tað nyttar lítið at standa undir tinghúsinum og siga, meðan upptøkutólini hjá sjónvarpi og útvarpi eru til staðar, at øll »vit øll hava ábyrgd og vilja til at sessast við samráðingarborðið beinanvegin«, tá einki hendir allíkavæl!
Hvat er galið við tykkum, Kristina Háfoss og Annika Olsen? Hví taka tit ikki ábyrgd og bjóða til samráðingar her og nú, heldur enn at tit bara krógva tykkum aftan fyri embætisfólkini, sum gera júst tað, sum tit vilja og siga?
Tað er ein stór skomm fyri okkum politikarar, sum standa og bíða, tí nakrar spælireglar eru, sum vit ikki fáa gjørt nakað við beint nú. Fyri mítt viðkomandi kann eg bara fortelja tykkum, at tolið er uppi, tá ein sær fullkomna passivitetin hjá tykkum, ið skulu eitast at standa á odda fyri hesum samráðingum.
Eg fái meg ikki til at trúgva uppá, at tit hava politiska undirtøku fyri tykkara passiviteti – hvørki kommunalt ella landspolitiskt! Og eg havi enn eingi stig sæð frá tykkara síðu, Kristina Háfoss og Annika Olsen, ið hava sannført meg um, at eg skal stuðla tykkum í tí, sum tit gera – ella rættari sagt ikki gera!
Nú er nóg mikið, tí eingin kann liva við, at einki hendir! Tit eiga sum skjótast at fáa gongd á aftur samráðingarnar, so hetta kann greiðast til gagns fyri alt okkara samfelag, námsfrøðingar og hjálparfólk.
Heðin Mortensen
býráðslimur og løgtingsmaður
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Hava lýst eftir stjóra fyri slakar 50.000 krónur
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
Borgaraluttøka verður 9. mai á seglloftinum á Tvøroyri um tí slóbrótandi verkætlanina Neysting.
Neysting hevur sum endamál at varðveita føroysku neystini sum arkitektoniskan mentanararv og søgu tjóðarinnar. Vit selja gistingar í neystum runt í landinum og royna okkum fyri fystu ferð í neysti í Froðba. Hetta gera vit við at geva neystunum nýggja samtíðarhóskandi funktión sum ból fyri vallarar, ferðafólk og mentanaráhugað.Vit heingja sersniðgivin ból, hugkveikt úr róðrarbátinum og framleidd úr 100 % føroyskari ull, upp í neystunum. Vit kalla bólið “BátaBólið”. Í BátaBólinum ber til at yvirnátta í soviposa á liggiundirlagi. Hetta er ein heilt nýggjur og ørðvísi háttur at nýta mongu illafarnu neystini í Føroyum uppá. Við hesum kann bygdin draga at sær fleiri ferðafólk eins væl og føroyingar kring landið, sum eitt mentanarligt og innbjóðandi stað. Harafturt kann virki okkara skapa ein felagskap millum bygdafólk við neysting sum ámót – gjøgnum borgaraluttøku, sum verður 9 mai. Vit vilja nevnliga hava bygdafólkið at gerast partur av Neysting.
Neysting skal verða ein verkætlan, sum bygdafólkið í Froðba kann kennast við og hava møguleika at hava ávirkan á
Eitt av meginevnunum fyri at føra Neysting út í veruleikan er sjálvsagt at fáa loyvi frá myndugleikanum at íverkseta Neysting eins og lán av neysti til endamálið. Men uttan eitt lokalt grundfesti við fólkið í bygdini hevur verkætlanin einki virði.
Við Neysting vóna vit at skapa ein pall, har bygdafólkið í Froðba fær møguleika at íverkseta virksemi eitt nú við at
skipa fyri túrum í bygdini, bjóða inn til døgurða, selja pannukøkur, hava framsýningar í kirkju, konsertir ella okkurt heilt annað, sum vit ikki kenna til. Tað finnast eingi mørk. Við hesum kunnu borgarar í Froðba vera við til at skapa eina skipaða ferðavinnu við at ferðafólkið kann melda seg til ymisk átøk heldur enn at reika runt og gerast partur av Neysting.
Við vón um góða undirtøku.


text:
Summarfrí hjá okkum...eh...skjótt!
01. Jun 2011
Juni er fyri framman; at hugsa sær! Tað tykist, sum árið fór so skjótt. Kanska ov skjótt? Ikki fyrr enn nú, byrja øll at...
les meir
Miðlabreytin og Tórsdagur
30. Mai 2011
Tórsdagur er stórsta starvsfólkatiltak hjá Tórshavnar kommunu, har um 900 fólk luttóku. Talan er um eitt bæði skemtiligt og undirhaldandi átak, sum byrjaði á ovara...
les meir
Sjóvinnubreytin við sluppini Westward Ho
30. Mai 2011
Sluppin Westward Ho verður næstu dagarnar full av næmingum úr Sjóvinnubreytini í Námi X Kl 9 í morgun stevndi sjóvinnubreytin út til havs við...
les meir
Skúlagongdin í Nám X komandi dagarnar
18. Mai 2011
Seinasti vanligi skúladagur hjá Nám X, áðrenn munnligu próvtøkurnar, er mikudagin 1. juni. Munnligu próvtøkurnar byrja mánadagin 6. juni. ...
les meir
Nólsoyar túrurin
17. Mai 2011
Vit í Miðla- og vinnulívsbreytini hava verið ein túr í Nólsoy í sambandi við blaðið, sum vit hava givið út "Nám X tíðindi". Vit fóru...
les meir
Sjóvinnubreytin á trygdarskeið í Klaksvík
02. Mai 2011
Allir næmingarnir í sjóvinnubreytini byrja í dag klokkan 8 á trygdarskeiði í Klaksvík. Endamálið við skeiðinum er at kunna um brúk og viðlíkahald av trygdarútgerð,...
les meir
Jón Steintún vann ein iPad á Fish Fair
12. Apr 2011
Tá Sjóvinnubreytin luttók á North Atlantic Fish Fair í Klaksvík síðsta hósdag, vóru fleiri kappingar í gongd. Kappingarnar vóru tríggjar í tali, og í øllum...
les meir
Sjóvinnubreytin á Fish Fair í Klaksvík
07. Apr 2011
North Atlantic Fish Fair, sum byrjaði týsdagin 7. apríl, fekk í dag vitjan av Sjóvinnubreytini í Nám X. Bussurin fór kl 9:20 í morgun úr...


text:
2. apríl verður eitt serligt føroyskt filmskvøld í Løkshøll, har 8 føroyskir stuttfilmar vera vístir.
Niðanfyri er tíðindaskriv frá klippfisk:
Klippfisk á ferð
Í døgunum 1. til 10. apríl fáa føroyingar ein forkunnugan møguleika at vera vitni til føroyska filmslist, soleiðis, sum hon skal njótast. Maria Winther Olsen og Rógvi Rasmussen, sum dagliga starvast á filmsverksmiðjuni Klippfisk, hava tikið stig til at savna saman 8 føroyskar filmsframleiðslur, allar framleiddar innan seinasta árið.
Føroyska filmslistin virkar innan sera avmarkaðar karmar, og hjá evnaríku og eldhugaðu framleiðarunum er tað flest altíð hugurin, ið drívur verkið. Hetta viðførir, at tað sjáldan er fíggjarligt grundarlag fyri at sýna tað, ið verður framleitt, í biografum ella tí, sum líkist.
Maria og Rógvi hava tískil gjørt av, at tíðin er búgvin at sýna fram tað, sum kreftirnar innan fakið hava at bjóða. Tey fara at ferðast kring landið at seta karmarnar til eitt biografkvøld upp, har fólk kunnu keypa atgongumerki til at síggja hesar 8 filmarnar, sum eru ymiskir í longd, tema og framleiðsluhátti.
Ferðaætlanin sær soleiðis út:
1. apríl - Oyrabakki, Eydnan
2. apríl - Runavík, Løkshøll
3. apríl - Klaksvík, Atlantis Bio
4. apríl - Vestmanna, Staðið
5. apríl - Miðvágur, Miðvágs skúli
6. apríl - Vágur, Vágs skúli
7. apríl - Tvøroyri, Seglloftið
8. apríl - Nólsoy, Royndarhúsið
9. apríl - Skálavík, Depilin
10. apríl - Tórshavn, Havnar Bio
Fólkið handan filmarnar er eitt fjølbroytt úrval av bæði væl etableraðum listafólki við drúgvum royndum innan fakið, eins og blaðungum aspirantum, sum stremba eftir at gera seg galdandi á stóra løriftinum.
Skráin, ið kvøldini hava at bjóða, sær út sum fylgjandi:
A Hipstory – Heiðrik Á Heygum
Svartideyði – Rani Petersen
Ein Vitjan – Nóllywood
Einsemi – Skeið fyri framhaldsflokkar
Mist – Annika Á Lofti
Ongin Konflikt – Bjarki Thomsen
Gló(ð) – Sára Wang & Maria Winther Olsen
Summarnátt – Sakaris Stórá
Allar sýningar byrja kl. 19:00, og atgongumerki fáast ein tíma undan sýning fyri kr. 60,-


text:
Umsókn um loyvi at brenna bál
Sambært kunngerð um burturkast nr. 147 frá 19. oktober 1995 er krav, at góðkenning skal fáast frá kommununi at brenna størri bál. Harumframt skal skrivligt loyvi fáast frá eigaranum av lendinum, har bálið verður brent.
Treytirnar fyri at fáa loyvi eru hesar:
- at bert reinur, óviðgjørdur og turrur viður verður nýttur
- at støddin á bálinum er í mesta lagi 3 metrar í diametur og 2 metrar í hædd
- at bál, størri enn 3 metrar í diametur og/ella 2 metrar í hædd, skulu frammanundan góðkennast av sløkkiliðinum við sýn á staðnum og verða bert loyvd, um sløkkiliðið metir trygd og frástøðu vera í lagi
- at veðrið er til vildar, og vindferðin skal í mesta lagi verða 15 m/s
- at frástøða til hús og lutir er nóg stór
- at ábyrgdarpersónurin er á staðnum
- at navn, bústaður og fartelefonnummar verður upplýst
- at, um neyðugt verður hjá sløkkiliðinum at fara á staðið at sløkkja ella rudda, er tað navngivni ábyrgdarpersónurin, ið fær rokning
- at økið verður ruddað í seinasta lagi dagin eftir
Mælt verður til at hava spannir ella vatnkør á staðnum til sløkking ella køling í sambandi við møguligar brunaskaðar. Sera umráðandi er, at fýrverk ikki verður tveitt á bálið. Hesar treytir skulu tryggja, at bálbrenningin verður gjørd við skynsemi, umframt at minst møgulig umhvørvisárin standast av brenningini.
Fyll út oyðublaðið niðanfyri.


text:
Eitt evni, ið hevur fingið nógva umtalu í miðlunum hesa seinastu tíðina, er flóttafólk, sum koma til Evropa.
Sambært marknaeftirlitinum í ES, komu 107.500 fólk til Evropa í juli í 2015. Flestu flóttar, sum koma til Evropa, eru úr Sýria, Afganistan og Eritrea.
Temasíðan um flóttafólk kann verða brúkt í lærugreinunum søgu og samtíð, ella í kristnikunnleika og átrúnað.
Temasíðan er ætlað miðdeild og hádeild í fólkaskúlanum.
Tilflytarar
Fólk, ið flyta til annað land, við tí endamáli at verða verandi.
Fleiri orsøkir eru til, at fólk vilja flyta til annað land at búgva. Hesar eru tær vanligastu:
Undirvísingarupplegg við filmi og teksti um føroysk viðurskifti viðvíkjandi útlendingamálum.
Filmur frá UVM: Salsa í Sahara
Undirvísingarupplegg um Mohammed og Saiku úr Vestursahara. Teir eru flóttafólk í oyðimørkini í Algeria og droyma um at eitt betri lív.
Flóttafólkalegan varð sett á stovn í 1975, men hóast 40 ár eru liðin, búgva framvegis mong fólk í leguni.
Bawke (Hisham Zaman, Noreg 2005 15 min)
Bawke er kurdiskt og merkir pápi. Tað er heitið, sum Hisham Zaman hevur givið einum norskum stuttfilmi, sum hann gjørdi sum upplegg til kjak um flóttafólk í 2005. Hisham var sjálvur ungur, tá hann flýddi úr Irak til Noregs at búgva. Í filminum Bawke lýsir Hisham pápan og sonin, sum flýggja úr heimlandinum, har ikki er verandi fyri kríggi.
Undirvísingarupplegg um krígs- og vanlukkumyndir, har børn verða brúkt í miðlunum.
Skitið vatn
Skitið vatn er ein stórur trupulleiki í flóttafólkalegum. Hvønn dag doyggja 1800 børn, sum eru yngri enn fimm ár, tí vatnið er skitið, so vanligt reinførið ikki kann haldast. Tað eru tilsamans 783.000 børn um árið. Børnini doyggja av sjúkum, sum kolera og diaré, ið eru sjúkur, sum elva til lívshættisligt vætutrot. Sjúkurnar eru lættar at viðgera, men tá krevst reint vatn.
Ikki skulu nógvir pengar til at bøta um hetta. Við einari klortablett ber til at reinsa ein litur av vatni. Klor drepur bakteriur og soppar í vatninum, so tað kann drekkast. 50 tablettir kosta um leið 5 kr.
Kelda: unicef.dk og rødekors.dk
Í hesum animeraða stuttfilminum verður greitt frá, hví fólk í hópatali flýggja úr Sýria og hvussu grannalondini royna at hjálpa flóttafólkinum.
"Næmingurin eigur at fata ta ábyrgd, menniskjað hevur av sær sjálvum og medmenniskjum sínum. Hann skal læra, hvat tað er at vera sannur, reiðiligur, álítandi, ábyrgdarsamur og rættvísur, og hvat tað vil siga at sýna næstakærleika og samanhald í verki. Hesi virði saman við javnvirði, virðing og tolsemi eru týdningarmikil, tá ið hugsað verður um at skapa góð viðurskifti og samskifti millum menniskju."
- úr námsætlanini (Kr)


text:
Summarferia í Danmark juli 2016 2
Vit eru á veg til summarhúsið, pílarískot skulu vit í eina
færgu frá Egense til Hals
:)
2 færgur sigla alla tíðina, kostaði 55 kr og tók einar 5 min yvirum
Tivoli og stórur loppumarknaður hvønn leygardag
So eru vit komin til
summarhúsið, Um eina løtu fari eg eftir Anju, Deboru, Gudrid og Gudmundur, hann var eftir hjá Anju
Her er gott at spæla
Nå til nakað meira alvorligt, grillin skal setast saman
Náddi ikki at fáa grillina klára, so tað bleiv til lasagnu :)
Gudmundur hjálpir til at seta
Charbroil CB-36 grillina saman. Bilka hevði tilboð og kostaði hon 2.999 kr
Debora hjálpir eisini :o)
Anja bara hyggur at :)
So ein spaseritúr oman í handilin, uml 6 min at ganga oman
Taveitdenn sóðu vit ein frosk, mega lítil
Let køb er 600
metrar at spasera til
Sådan nú er klárt at grilla, hava bara skrúða somikið at man far grilla, hon
skal jú skrúðast sundur aftur tá vit fara heim :)
Oksakjøt og rómaeplir hmmmmmmmm
Smakkað sera gott :)
Mánadagur og eg havi verði hjá vw-alborg
við bilinum til eftirlit
3. Partur >>>>


text:
ALMENT TILTAK VIÐ FØROYSKUM HÚSDJÓRUM Á BÚNAÐARSTOVUNI SUNNUDAGIN 15. JULI 2018
Sunnudagin 15. juli millum kl. 14 og 17 skipar Felagið Føroysk Ross (FFR) fyri tiltaki á Búnaðarstovuni, í sambandi við at felagið rundar tey 40 árini, og at felagið hevur vitjan av íslendskum sýnsdómarum at máta føroysku rossini.
Í sambandi við tiltakið hjá FFR verður samstundis høvi at síggja onnur húsdjórasløg, sum eru á Búnaðarstovuni, millum annað neyt, seyð, gæs og dunnur av føroyskum slagi.
Meira fæst at vita um tiltakið hjá FFR á facebook síðu teirra.« Aftur


text:
Orð og lag: Aage Samuelsen
Týtt: Kajfinn Hammer
1. Jesus Hann sigur: Eg komi skjótt,
komi í skýggjunum brátt;
ert tú, á, sál mín, til reiðar, tá
róp kemur í mitt á nátt?
Niðurlag: :,:Skjótt Jesus aftur er her!:,:
Sælur er tann, sum er búgvin,
tá Jesus aftur er her.
2. Mong sál í svøvnin man glíða inn,
doyvd hon av tíðini varð;
olju mong mangla á lampuni,
síggja ei, tíðin er nær!
3. Men tann, sum virkar og vakir her,
væntar sín Brúðgóm og Vin,
sær at Hans koma er sára nær,
gleðir seg til Himmalin.
4. Sál, tú, sum gongur hin breiða veg,
sært tú ei hvagar tað ber?
Á, hvør ein hvøkkur vil møta tær,
tá Jesus aftur er her!
Niðurlag: :,:Tonk, tá Hann aftur er her,:,:
sælur er tann, sum er búgvin,
tá Jesus aftur er her.


text:
Fyrilestur við Øystein
Mikudagin 30. apríl kl 15.00 heldur Øystein Patursson fyrilestur við heitinum: "Rák ígjøgnum og kring eitt alinet", í Ovastovu í Nóatúni.
Fyrilesturin verður ein meira almenn útgáva av framløguna, sum Øystein hevði tann 2. apríl, tá hann vardi PhD-ritgerðina hjá sær við University of New Hampshire, USA.
Aftaná fyrilesturin verður móttøka á Náttúruvísindadeildini.
Øll eru vælkomin.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Suezveitin er framvegis ein sera góð snarleið hjá flestu skipum, tá tey eru á veg til Evropa úr Asia ella øvugt. Veitin økti í 2017 inntøkurnar til 5,3 miljardir dollarar ímót 5 miljardum dollarum árið fyri.
Veitin, ið er almenn ogn, er týdningarmesta inntøkukeldan hjá Egyptalandi av útlendskum gjaldoyrum.
Tá eysturafrikonsku sjórænararnir fóru at hótta skipaferðsluna framvið strondini, fall ferðslan gjøgnum Suezveitina, men hon vendi aftur, tá altjóða herflotadeildir saman við vápnaðum vaktum umborð á skipunum fingu bart sjórænararnar niður.
Kilde: Suez Canal Authority


text:
Saudiarabia og suðurkoreanska HHI samstarva um risastóra verkætlan
Oljufelagið Saudi Aramco hevur saman við almenna saudiska reiðarínum Bahri og suðurkoreansku stórskipasmiðjuni HHI avtalað at byggja eina risastóra verksmiðju, sum verður tann størsta í økinum, fyri fleiri mia. dollarar.
Framleiðslan hjá oljufelagnum Saudi Aramco krevur eitt stórt undirstøðukervi. Tað skal ein risastór verksmiðja vera við til at tryggja, eins og stórur skipakapasitetur skal knýtast at verksmiðjuni.
Saman við almenna saudiska reiðarínum Bahri og suðurkoreanska HHI hevur Saudi Aramco gjørt eina avtalu um at byggja eina risastóra verksmiðju í Saudiarabia, sum er mett at kosta 5,2 mia. dollarar.
Verksmiðjan við navninum International Maritime Industries (IMI) fer sambært eini fráboðan frá Saudi Aramco at fata um eitt lendi upp á 12 mió. fermetrar og skal kunna byggja bæði skip og frálandsbygningar, so sum boripallar o.líkn.
"Verksmiðjan fer at hava ein árligan kapasitet til at kunna byggja fýra frálandspallar, meira enn 40 skip herundir tríggjar VLCC'arar umframt 260 sløg av ymiskari maritimari útgerð," skrivar Saudi Aramco.
Ætlanin er, at verksmiðjan skal fara undir framleiðsluna longu næsta ár, og at hon skal koyra við fullari megi í 2022.
Kelda: shippingwatch.dk


text:
Vetrarroyndin í Nám X
12. Jan 2012
Vetrarroyndin í Nám X er í døgunum 16.-20.januar 2012. Skráin er viðfest her: ...
les meir
Hollywood kallar
17. Nov 2011
...
les meir
Klippfisk vitjar filmsbreytina
17. Nov 2011
Films- og dramabreytin hevur í dag havt vitjan av Klippfisk. Klippfisk hevði við sær bæði útgerð og fólk við servitan. ...
les meir
Zumba fepur í Nám X
05. Okt 2011
Í gjár, 4.okt, vóru kost- og heilsubreytin og ítrottarbreytin á torgninum í SMS og dansaðu
les meir
Konsert: The Dreams
04. Okt 2011
Leygarkvøldið 29. Oktobur verða The Dreams at hoyra í Mentanarhúsinum í Fuglafirði!
Tiltakið byrjar kl. 22.00 og endar kl. 04.00, men hendan dagin skal klokkan
les meir
VIDEO: Miðlabreytin í íverksetararhúsinum í Klaksvík
04. Okt 2011
...
les meir
Síggj myndir frá konsertini hjá Tónleikabreytini HER
21. Sep 2011
Í dag hevði tónleikabreytin eina konsert í Auluni.
Tey spældu hesar sangir:
les meir
Náttúrubreytin etur suppu umborð á Norðlýsinum
20. Sep 2011
Mánadagin 19/9 var djóra-og náttúrubreytin umborð á Norðlýsinum og vitjaðu skiparan Birgir Enni. Her royndu tey muskusoksasuppu, sum Birgir borðreiddi við.


text:
Norðmenn vænta lægri oljuprísir
Norska stjórnin væntar lækkandi oljuprísir komandi árini.
Orsøkin er størri framleiðsla hjá amerikanarum og minnið eftirspurningur í Kina.
Norðmenn rokna við, at ein tunna av olju fer at kosta umleið 600 norskar krónur í miðal, móti 625 norskum krónum, sum áður mett.
Roknast kann við, at í 2015 lækkar prísurin upp aftur meira, so at ein tunna av olju fer at kosta umleið 535 norskar krónur í miðal.
Hava norðmenn rætt í sínum spádómum, verður príslækkingin ein stórur fyrimunur fyri reiðaríðini, har oljan er ein stórur útreiðslupostur.
Kelda: NTB
Ásbjørn Jacobsen/antares.fo


text:
Ingi Samuelsen
22.12.2017 - 09:10
Tíðindi > Tíðindi > Noreg
Leiðarin fyri Arbeiderpartiet í Noregi, Jonas Gahr Støre, hevur givið næstformanni sínum eina ávaring eftir fleiri fráboðanir frá kvinnum um kynsligan ágang.
Í gjárkvøldið var leiðslan í flokkinum savnað til kreppufund, skrivar nrk.no.
Ein ung kvinna hevur greitt frá, at hon rýmdi úr flokkinum orsaka av óynsktum uppmerksemi frá næstformanninum, Trond Giske.
Á fundinum í gjár kom fram, at fleiri hava klagað um hann.
- Nýggj mál eru komin fram. Tað eru fráboðanir frá kvinnum, ið hava hava óbehagiligar upplivingar av kynsligum slag. Vit viðgera hetta mál í størsta álvara, segði Jonas Gahr Støre sambært TT tíðindastovuni eftir kreppufundin.
Støre sjálvur hevur eisini fingið ábreiðslur fyri sín máta at viðgera málið. Hann hevur givið Trond Giske eina ávaring, men heldur fast við sítt álit á næstformannin.
- Tað er nokk ikki hent fyrr, at ein floksleiðari hevur givið næstformanni sínum eina ávaring sum hesa. Men tað var neyðugt. So leingi tað ikki er brot á revsilógina, so er tað upp til mín at taka støðuna, segði Støre í gjárkvøldið.
Arbeiderpartiet fekk 27,4 prosent av atkvøðunum á stórtingsvalinum í heyst. Og enn einaferð mátti størsti flokkur í Noregi út í andstøðu, meðan Erna Solberg úr Høyre kundi halda fram sum forsætisráðharri.
51 ára gamli Trond Giske, næstformaður í Arbeiderpartiet, hevur sitið í Stórtinginum síðan 1997. Hann hevur havt ábyrgdina av trimum ráðharraráðum meðan Jens Stoltenberg var forsætisráðharri. Frá 2000 til 2001 var hann kirkju-, útbúgvingar- og granskingarmálaráðharri, frá 2005 til 2009 var hann mentanar- og kirkjumálaráðharri og frá 2009 til 2013 var hann vinnumálaráðharri.


text:
Atkomumøguleikar
Tað er lætt at koma til Sandoyar, og á vegnum sært tú bæði Hest, Koltur, Vágarnar, Streymoynna og sjálvandi Sandoynna.
Sandoyggin:
Teistin fer frá Gomlurætt. Tú kanst antin fara við bussinum 101 frá Farstøðini ella Steinatún, ella koyra sjálv/ur.
Tá tú kemur til Sandoynna, byrjar túrurin í Skopun – vist tú at verðsins størsti postkassi er her?
Skúvoyggin:
Um tú vilt ferðast eitt sindur afturat, vildu við viðmælt at farið ein túr til Skúvoyar við Sildberanum. Har er eitt frálíkt fuglalív, nógvir góðir túrar at ganga, við góðum ferðaleiðarum – og heila tvær staðni tú kanst bíleggja bæði ból og bita (vit viðmæla at bíleggja gjøgnum kunningarstovuna áðrenn ferðina).
Ferðaætlanin hjá Teistanum og Sildberanum riggar ofta væl saman, so tað er onki problem at fáa tvær flugur á einum túri!
Gott at vita:
Minst til at bíleggja pláss umborð á Sildberanum. Allar fráferðir við Silberanum er bert eftir tilkalling á tlf. 29 31 17, tó til túrarnir kl. 06:15 og kl. 08:30 fyri kl. 21:00 kvøldið fyri. Gerðandisdagar er ikki neyðugt at tilkalla túrin 08:30.
St. Dímun:
Um tú vilt til St. Dímun, so skipa vit av og á fyri túrum við Hvíthamar. Tað ber eisini til at fara við tyrluni. Vit viðmæla at gera avtalu við tey fittu fólkini í St. Dímun áðrenn tit fara, eftirsum tit mugu gista hjá teimum í nakrar dagar, um tit fara við tyrluni.
SSL:
Finn allar tíðir til Teistan, Sildberan og bussarnar her: http://www.ssl.fo/
Bussurin frá Havn til Gomlurætt eitur 101. Bussurin frá Skopun til restina av Sandoynni eitur 601.
Teistin eitur 60 og Sildberin 66.
Gott at vita:
Tað kann vera eitt gott hugskot at bíleggja pláss við Teistanum frá Gomlurætt um tú hevur bil við. Til ber ikki at bíleggja pláss frá Skopun til Gomlurætt. Vit viðmæla ikki at tit taka ein bil við suður hvør, um tit eru fleiri ið ferðast saman, eftirsum har ikki er óavmarkað pláss til bilar umborð.


text:
Reglugerð fyri Skúlan á Argjahamri
Reglur galdandi fyri allan skúlan:
- Vit lata okkum úr skónum í durunum
- Eta og drekka í matarsteðginum og annars bert fríløtunum
- Søtmeti og sodavatn er bert til serligt høvi
- Hugnakrókar og líknandi støð, skulu ikki brúkast at eta í
- Tá skúladagurin er av, skulu allir stólar vera hongdir upp undir borðið í minstu støðu
- Í hvørjum flokki skal røklaskipan vera
- Meginreglan er, at hvør deild eigur sítt øki
- Felagsøkini verða nýtt eftir nærri avtalaðum reglum
Reglur fyri grunddeildina:
- Børnini í Grunddeild SKULU ikki út í fríkorterinum, men vit mæla teimum til at fara útum eina løtu.
- Útiøki er oman til pirusnar og yvir Tváttá
- Næmingarnir hava ikki loyvi at brúka fartelefon í skúlatíðini.
- Innandura valdar friður, vit ganga inni og renna úti.
Reglur fyri miðdeildina:
- Næmingarnir fara út fyrsta fríkorter.
- Garðvaktin hevur avgerðina um hini fríkorterini.
- Næmingar hava ikki loyvi at brúka fartelefon í skúlatíðini
- Farið væl um spølini í Miðdeild og loyvið øllum framat.
- Ongin bóltspøl í Miðdeild.
- Verið friðalig og hampulig, tá tit eru inni í fríkorter.
Reglur fyri hádeildina:
- Skógvarnir skulu setast á hillina við høvuðsdyrnar
- Talvurnar/Teldurnar skulu bert brúkast í undirvísingini
- Fartelefonirnar kunnu brúkast, sum amboð í samráð við læraran
- Eingi bóltspøl á Hádeild
- Øll rudda upp eftir sær
- Ikki er loyvt at eta í teimum bleytu møblunum


text:
Orð: Petur Jacob Sigvardsen
Viðmerking: Yrktur 18. januar 2009. Umyrktur 12. mai 2009
So mong aleina kenna seg
í stovu síni inni,
nú einsemið tað tyngir veg
og nervar sál og sinni.
Ja, kanska fellur ein í fátt,
um fáur stígur inn um gátt
og steðgar har helst minni.
Tey næstu hava neyvan tíð,
men renna dag av degi.
Tey gomlu sita tonkum í
og minnast farna megi.
Nú tungligt er at flyta fót,
sjálvt minsta sporið ber ímót,
tí fjarar foldar gleði.
Krist Jesus smábørn setti hægst,
ei vildi teimum meina;
seg sjálvan her hann setti lægst
og vildi seg sameina
við síni minstu foldum á,
ið tørva alla hjálp at fá
og kenna seg aleina.
Gud gevi tí, ið hvussu fer,
at eingin her má gloyma
hans minstu øll, ið liva her,
men tey í huga goyma
og dugna teimum nátt sum dag
við sonnum kristnum hjartalag
á stovnum ella heima.
Sjálvt skál av vatni megna man
at ugga og at svala.
Eitt blídligt bros frá næsta kann
í hjørtum gleði ala.
Hjálp okkum, Gud, í hvørji gerð
at hjálpa har, ið neyðin er.
Tað boð títt er og tala!


text:
Avkast
Tá tú fert av arbeiðsmarknaðinum, og pensjónstilveran byrjar, ræður um at fáa sum mest burtur úr eftirlønini. Í Eik hevur tú fleiri møguleikar fyri at økja um avkastið.
Kontantrenta - eftirlønin stendur á kontantkontu í Eik.
Marknaðarrenta - øll tín eftirløn ella partur av henni verður settur í puljuskipan.
Ger íløgur sjálv/ur – tú hevur virðisbrævagoymslu, sum er tengd at tíni eftirlønarkontu og kanst keypa og selja virðisbrøv sjálv/ur.
Til ber sjálvsagt eisini at velja eina samanseting av hesum møguleikum.


text:
Túsundtals føroyingar hava higartil valt NemID04-05-2015
Hóast tað ikki longur er krav at fáa sær NemID fyri at kunna rita inn í Netbankan, er hetta tó framvegis ein møguleiki, sum peningastovnarnir bjóða kundum sínum
Nýtt í Netbankanum sum app26-04-2015
Nú verður gerandisdagurin eitt sindur lættari hjá tær, sum brúkar Netbankan sum app. Við komandi dagføring dettur kravið um loynital og einnýtiskotu fyri at flyta millum egnar kontur burtur.
Netbankin í Google Chrome21-04-2015
Dagføringin av Google Chrome (Chrome v42) stuðlar ikki Java sum standard. Hetta merkir, at um tú nýtir Google Chrome til Netbankan og hevur dagført Google Chrome, fært tú ikki ritað inn í Netbankan. Tað ber tó til at nýta annan kaga t.d. Internet Explorer ella Firefox til at rita inn í Netbankan.
Aðalfundur í Ognarfelag Tryggingartakaranna01-04-2015
Boðað verður til ársaðalfundar í Ognarfelag Tryggingartakaranna fríggjadagin 24. apríl 2015, kl. 17.00 í høvuðssætinum hjá Eik Banka, yviri við Strond 2, Tórshavn
Aðalfundur í Eik Banka P/F31-03-2015
Nú verður kallað til aðalfundar í Eik Banka 15. april 2015, kl. 10.00


text:
Kanningarúrslit hjá Havstovuni verða almannakunngjørd í greinum og frágreiðingum. Nakrar eru á føroyskum máli, aðrar á enskum og einstakar á skandinaviskum málum.
Flestu føroysku frágreiðingarnar, t.d. frá praktiskum royndum ella stovnsmetingum verða givnar út í smáritum, ið Havstovan gevur út. Enskar greinir fevna vanliga um ávís rannsóknarúrslit og verða givin út í altjóða faktíðarritum, ella sum greinar í ICES høpi. Ofta verða kanningar gjørdar í samarbeiði við onnur norðurlond, og hesi úrslitini eru vanliga skrivað á einum av skandinavisku málunum.
Havstovan gevur eisini út Technical Reports á enskum máli. Hesar viðgera tekniskar smálutir og eru ofta ætlaðar lesarum við fakligum førleika innan ávísa økið.
Á næstu síðunum er yvirlit yvir alt, sum fólk frá Havstovuni eru við í, bólkað eftir ári, tá tað er givið út. Allastaðni, har tað er gjørligt, eru PDF fílur viðheftar, soleiðis at til ber at taka frágreiðingina í egna teldu.


text:
Fyrispurningar á tingi
Fyrispurningur um plastdálking og avleiðingar fyri livandi tilfeingið í havinum
Fyrispurningurin er settur av Bjørt Samuelsen, til landsstýriskvinnuna í náttúruverndarmálum, Sirið Stendberg at svara skrivliga eftur TS § 52a Hvørji átøk hevur ella ætlar landsstýriskvinnan at seta í verk fyri at avmarka og steðga plastdálkingini av sjóøkinum? Í hvønn mun verður mett at nógva plastið, sum dálkar strendur og hav, skaðar livandi tilfeingið, sum fugl, fisk og hval, bæði bráðfeingis, men eisini, sum frá líður? Eru tillagingar/broytingar gjørdar í umhvørvisgóðkenningunum í sambandi við undirsjóvartunlar, havnaútbyggingar og aðrar útbyggingar, soleiðis, at dálkingingin við plastleidningum verður avmarkað so nógv, sum á nakran hátt er gjørligt? Viðmerkignar Plastdálking er ein stór hóttan mótið havumhvørvinum, og ein vaksandi avbjóðing, eisini her hjá okkum. Plastið er til ampa fyri og kann skaða havsins djór og fuglar. Men plastið verður eisini spakuliga niðurbrotið til mikroplast og kann soleiðis dálka alla føðiketuna, og harvið tað tilfeingið, sum er dyggur partur av livigrundarlagi okkara. Mett verður at áleið 8 milliónir tons plast verður blakað í heimshøvini árliga, og er mongdin enn vaksandi. Í februar í ár setti undirritaða munnligar fyrispurningar um dálking við plastleidningum her heima. Landsstýriskvinnan svaraði tá millum annað, at tá umhvørvisgóðkenningarnar vórðu latnar, visti Umhvørvismyndugleikin ikki um trupulleikan við dálking við plastleidningum, men at hetta fór mann ikki at góðtaka, og fór at taka hond um trupulleikan. Landstýriskvinnan vísti á, at trupult er at sleppa heilt undan dálkingini, men legði dent á at: “ … mann hevur tikið málið upp og arbeiðir við at broyta umhvørvisgóðkenningina, so mann fær avmarkað og støðgað hesum so vítt møguligt, sum mann kann”. At avmarka dálking við plasti er høgt á dagsskránni í londunum kring okkum. Eitt nú heitti Útnorðurráðið herfyri á stjórnirnar í Føroyum, Grønlandi og Íslandi um at seta í verk kanning av mikroplasti í havsins livandi tilfeingi, umframt at kanna hvussu útbreidd plastdálkingin er í Norðuratlantshavi. Og mælti somuleiðis til, at londini seta í verk tiltøk at avmarka nýtsluna av plasti og mikroplasti. Spurningarnir verða settir fyri at fáa fram hvat longu er gjørt, og hvat meira kann gerast, til tess at avmarka og steðga plastdálkingini. Á Løgtingi 8. aug 2018 Bjørt Samuelsen...Les meira
Føroyskur ognarskapur og avgerðarrættur krevst fyri at gagnnýta føroyska sjóðfeingið
Svar til § 52a fyrispurning nr. 81/2017 frá Edmund Joensen, løgtingsmanni Fyrispurningur um veiði- og fiskiloyvir til laksafiskiskap, settur landsstýrismanninum í fiskivinnumálum, Høgna Hoydal (at svara skrivliga eftir TS §52 a) 1. Tá veiði- og fiskiloyvini fyri 10 árum síðani vórðu uppsøgd og fullu aftur til landið 31. desember 2017, var hetta tá eisini galdandi fyri loyvini at fiska laks á opnum havi? 2. Hevur landsstýrið útlutað laksaloyvi av nýggjum, síðan nýggja lógin um fyrisiting av sjófeingi kom í gildi 1. januar 2018 og til hvønn? 3. Heldur landsstýrið tað verða skilagóðan fiskivinnupolitikk at selja víðari veiði- og fiskiloyvi til umhvørvisfelagsskapir, og er hetta í tráð við galdandi lóggávu? Svar: Til nr. 1. Øll veiðiloyvi fóru úr gildi 1. januar 2018 – eisini hjá teimum skipum, sum áður hava fiskað laks á opnum havi. Til nr. 2. Nei, onki loyvi er latið at fiska laks, síðani løgtingslógin um fyrisiting av sjófeingi kom í gildi 1. januar 2018. Til nr. 3. Tað er ikki fiskivinnupolitikkur landsstýrisins og tíansheldur skilagott, at veiði- og fiskiloyvi verða seld privat – heldur ikki til umhvørvisfelagsskapir. Sum spyrjaranum helst kunnugt hevur sitandi landsstýrið júst gjørt nakað við hendan politikkin hjá undanfarnum landsstýrum við at leggja fram nýggja lóggávu, sum Løgtingið samtykti í desember 2017. Í løgtingslóg um fyrisiting av sjófeingi er ásett, at livandi tilfeingi, herundir arvafrøðiligt tilfar, í føroyskum sjógvi og tey rættindi, Føroyar eiga uttan fyri føroyskan sjógv, eru ogn Føroya fólks, og at lógin millum annað hevur til endamáls at varðveita sjófeingið sum ogn Føroya fólks. Víðari er ásett, at fyri at bjóða upp á rættindi at veiða, at hava ræði á rættindum at veiða ella at gagnnýta rættindi krevst, at persónurin ella felagið hevur góðkenning frá landsstýrismanninum til at reka virksemi innan fiskivinnu, til einhvørja tíð er heimahoyrandi í Føroyum og lýkur treytirnar í §§ 6, 7 og 9 í lógini. Tað eru sostatt bert persónar og feløg í Føroyum við einans føroyskum ognarskapi og avgerðarrætti, sum kunnu fáa rætt at gagnnýta føroyskt sjófeingi. Umhvørvisfelagsskapir í útlandinum lúka ikki hesar treytir og kunnu tí ikki hava rætt at gagnnýta føroyskt sjófeingi. Sum ásett í løgtingslógini, er føroyska sjófeingið ætlað persónum og feløgum í Føroyum við einans føroyskum ognarskapi og avgerðarrætti at gagnnýta til frama fyri alt samfelagið og samfelagsbúskapin. Endamálið er at eggja til virksemi í Føroyum og á tann hátt at tryggja besta samfelagsbúskaparliga íkastið frá vinnum, ið gagnnýta sjófeingið, og at stuðla undir arbeiðsmøguleikar og inntøkumøguleikar og møguleikar fyri vinnuligum virksemi um alt landið. Hvørki privat feløg, einstaklingar ella felagsskapir hava sostatt nakað ræði á fiskivinnupolitikkinum og avgerðum um, hvørji fiskasløg loyvi kann gevast at veiða í føroyskum sjógvi og eftir hvørjum treytum. Føroya landsstýri hevur óskerdan rætt at fyrisita okkara sjófeingi vegna Føroya fólk eftir teimum reglum, sum eru ásettar í lógini og sambært teimum altjóða avtalum og sáttmálum, ið Føroyar gera sum tjóð. Høgni Hoydal...Les meira
fyrispurningur um ógvusliga dálking við plastleidningum
Munnligur fyrispurningur um ógvusliga dálking við plastleidningum, settur til Sirið Stenberg, landsstýriskvinnu í umhvørvismálum Er tað loyvt einari kommunu, kommunalari havn ella øðrum at dálka sjóøki og strendur við plastleidningum í hópatali, sum dømið er í sambandi við útbyggingina av Tórshavnar havn? Loyvir umhvørvisgóðkenningin, sum Tórshavnar Havn hevur fingið, at risastórar mongdir av plastleidningum verða latnar út og harvið stórari plastdálking til ampa fyri fugl, fisk og náttúruna? Hvørji krøv eru til slíkar útbyggingar í mun til dálking av umhvørvinum og krav at taka upp eftir sær? Hvat ger landsmyndugleikin í teimum førum, har kommunur sjónliga dálka umhvørvið og harvið ikki liva upp til sína skyldu at fyrbyrgja dálking? Viðmerkingar Útbyggingin av Tórshavnar Havn hevur ført til ógvusliga dálking við plastleidningum, sum í hópatali skola uppá land, umframt stórar mongdir í sjónum. Málið hevur verið tikið fram fleiri ferðir, men framvegis síggjast plastleidningar rekast allastaðni – eisini framvið strendur langt frá Havnini. Tað kann ikki annað enn undra at tað í einari framkomnari tíð sum okkara er loyvt at lata so stórar mongdir av plastleidningum dálka sjógv og strendur til ampa fyri umhvørvi og til møguligan skaða fyri djóralív við meira. Føroya Náttúru og umhvørvisfelag hevur meldað Tórshavnar kommunu í sambandi við ógvusligu plastdálkingina, og í Norra er kommuna dømd at gjalda stóra bót fyri líknandi dálking. Spurningarnir verða settir til tess at fáa svar uppá, hvat landsmyndugleikin ger við umhvørvistrupulleikar, í førum har kommunur, sum hava ábyrgdina fyri ikki at dálka, ikki liva upp til sína uppgávu. Plast verður bert í avmarkaðan mun brotið niður í náttúruni. Nógv djór eta plast, tí tey halda tað vera føði. Tá grót verður latið á sjógv í sambandi við útbygging av havnini eigur plastið at verða reinsað. Tað hoyrir ongastaðni heima at útbygging førir við sær so stóra plastdálking. Á Løgtingi 6. februar 2018 Bjørt Samuelsen...Les meira
Spurningur um føroyska málið í samskiftistøknini
Á tingfundinum mikudagin, setur Óluva Klettskarð munnligan fyrispurning til Rigmor Dam, viðvíkjandi føroyskum máli í samskiftistøknini. Munnligur fyrispurningur til landsstyrismannin í mentamálum, Rigmor Dam Viðvíkjandi føroyskum máli í samskiftistøknini Hvussu langt er MMR komið at at kanna og leggja ætlan fyri at fara undir at fáa føroyskt mál inn í samskiftistøknina, herundir fartelefonir og teldur, og leggja fram neyðug lógaruppskot í hesum sambandi? Landsstýrið hevur gjørt av, at í 2018 verður málmenningin hjá okkara børnum sett í miðdepilin við endamálinum at økja um tilvitið hjá øllum, sum eru um smæstu børnini. Hvussu ætlar landsstýriskvinnan, at føroyskt mál og samskiftistøknin verða partar av hesum? Viðmerkingar: Undanfarna samgonga samtykti uppskot til samtyktar um føroyskt mál í samskiftistøknini, har Løgtingið heitti á landsstýrið um at kanna og leggja ætlan fyri at fara undir at fáa føroyskt mál inn í samskiftistøknina, herundir fartelefonir og teldur, og leggja fram neyðug lógaruppskot í hesum sambandi. Ein týðandi partur av tilmælunum í frágreiðingini “Málmørk” frá Málstevnunevndini frá 2007 snýr seg um møguleikarnar at styrkja støðu málsins á øllum økjum í samfelagnum, og málstevnunevndin mælir til, at nýtaramótini á teldum og fartelefonum verða føroyskað. At menna og framleiða kunningartøkni er ein vinnuvegur, sum allar heimsins tjóðir kunnu vera við í. Enskt mál er ráðandi á hesum øki, og meginparturin av øllum ritbúnaði hevur sín uppruna í enskum máli. Nógv orka verður brukt at týða enskmæltan ritbúnað til onnur mál, og flest vanlig forrit eru í dag týdd til skandinavisk mál. Men her eru vit so dyggiliga eftirbátar. Hóast ppgávan kann tykjast krevjandi, so er hon alneyðug fyri okkum, skal mál okkara nørast og verða virkið á øllum økjum. Fartelefonin er týðandi frambrot á samskiftisøkinum, og alsamt fleiri og yngri børn eru telefonbrúkarar. Teldutøknin og alnótin hava stóra ávirkan á gerandisdagin hjá børnum, og stuttleikaídnaðurin við telduspølum, filmum og margmiðlaframleiðslum vendir sær til føroyingar á útlendskum máli burturav. Og hjá børnunum og teimum ungu styrkir enskt sína støðu fram um okkara móðurnál, so hvørt sum tøknin gerst framkomnari. Børnini og tey ungu eru tey, ið leggja lunnar undir framtíðarmál og framtíðarmálbroytingar. Óluva Klettskarð, tingkvinna fyri...Les meira
Fyrispurningur um fuglaveiðu, settur Høgna Hoydal, landsstýrismanni í veiðimálum
Á tingfundinum mikudagin spyr Bjørt Samuelsen, tingkvinna um betri skipan av fuglaveiðu Hevur landsstýrismaðurin ætlanir um at skipa fuglaveiðuna soleiðis, at veiðan er burðardygg, og soleiðis, at tey, sum liva av jørð og lunnindum, hava fremsta rættin at veiða, tá neyðugt er við avmarkingum? Metir landsstýrismaðurin at nóg væl verður fylgt við støðuni hjá svartfuglastovnunum? Metir landsstýrismaðurin, at fuglaveiðan eigur at skrásetast, soleiðis, at betri kann fylgjast við hvørt hon gongur stovnunum ov nær? Viðmerkingar Spurningurin verður settur við støði í áheitan frá Útoyggjafelagnum, um at gera nakað við óskipaðu fuglaveiðuna. Felagið skrivar í novemur í fjør soleiðis í almennari áheitan: “Í fleiri ár hava útoyggjarnar sjálvbodnar, við samtykt á grannastevnum, fylgt ynskinum frá myndugleikunum um ikki at fleyga lunda, orsaka av at stovnurin er hóttir. Men samstundis sum tey á útoyggjunum ikki loyva sær at gagnnýta tað fuglatilfeingið, ið búleikast har, fyri at verja fuglastovnin, so fer ein ógvuslig veiða ígongd stutt eftir at bútíðin er liðug. Hetta meta útoyggjafólk ikki gevur nakra meining. At verja fuglin við ikki at fleyga, tá hann verður skotin av øðrum so skjótt hann kemur á sjógv. Stórt tal av bátum, harav fleiri skjóttgangandi, veiða svartfugl í túsunda tali. Samstundis sum útoyggjafólk ikki kunnu fáa sær til eginnýtslu, ja ikki so frægt sum til eitt kók, so veiða onnur fuglin beint fyri nøsini á teimum í stórum talið – ikki bara til eginnýtslu, men eisini til at selja, eitt nú á facebook, fyri uppí 175,- kr. stykkið. Vit hava í nógv ár gjørt vart við, hjá avvarðandi myndugleikum, at hetta vendir ikki rætt, og at tað er neyðugt við góðum og greiðum fyriskipanum á hesum økið, so fuglastovnurin verður troyttur burðardygt og útoyggjarnar fáa sín sjálvsagda part. Tí fara vit at heita á teg, sum hægsta myndugleika á økinum, um at fáa nevndu viðurskifti í rættlag. Kemur hetta ikki upp á pláss, síggja vit ikki aðra gongda leið, enn aftur at loyva at fleyga fugl á útoyggjunum. “ Á Løgtingi 5. februar 2018 Bjørt Samuelsen...Les meira
Katrin spyr um summartíð
Fyrispurningur eftir Tingskipanini § 52a Fyrispurningur um summartíð, settur løgmanni, Aksel V Johannesen, (at svara skrivliga eftir TS § 52a) 1. Hvørjir eru fyrimunirnir við at hava ‘summartíð’ í Føroyum? 2. Hvørjir eru vansarnir? 3. Hvør er orkusparingin við ‘summartíðini’? 4. Eru ætlanir um at endurskoða skipanina við ‘summartíð’? Nú vit nýliga hava flutt klokkurnar aftur til ‘vanliga’ tíð hevur árliga kjakið um ‘summartíðina’ aftur tikið seg upp. Summartíð varð upprunaliga ætlað at tryggja fólki dagsljós. Við at byrja ein tíma fyrr til arbeiðis og í skúla, hava fólk frí ein tíma ‘fyrr’ og sostatt meira frítíð í dagsljósi. Tá summartíðin av fyrstan tíð varð innførd í fleiri europeiskum londum, var orsøkin tó sparing. Tankin var, at tað spardi orku at útnýtta dagsljósið betur. Ikki øll londini, vit vanliga samanbera okkum við, hava summartíð. Ísland hevur til dømis ikki hesa skipan. Ført hevur verið fram, at londini, ið liggja so norðarlaga, ikki fáa so stóra nýttu av summartíðini. Í løgtingslóg um summartíð (66/1980) verður heimilað landsstýrinum at áseta í kunngerð, at samdøgrið byrjar ein tíma fyrr, í mun til vanliga tíðarrokning. Við kunngerð nr. 87 frá 29. august 2016, hevur Løgmaður lýst tíðarskeiðini fyri summartíðina fyri 2017, 2018, 2019, 2020 og 2021. Sostatt er líkt til, at ætlanin er at halda á við summartíðini. Tað er tí áhugavert at fáa lýst, hvørjir fyrimunir og vansar eru við ‘summartíð’ í Føroyum. Á Løgtingi, tann 31. oktober 2017 Katrin...Les meira
Ingolf spyr um innlit í avreiðingarprísir
Á tingfundinum í dag, setur Ingolf S Olsen munnligan fyrispurning til Høgna Hoydal, Landsstýrismann í fiskivinnumálum Munnligur fyrispurningur til Høgna Hoydal, landsstýrismann í fiskivinnumálum, at svara á løgtingsfundi 18. oktober 2017. Hví noktar Fiskimálaráðið (Vørn) at lata innlit í avreiðingarprísin fyri einstakar landingar? Ætlar landsstýrismaðurin at bera so í bandi, at innlit fram eftir verður latið í prísin fyri einstøku fiskasløgini í einstøkum landingum? Viðmerkingar: Allar landingar – slag, vekt og avreiðingarvirði – skulu fráboðast Vørn, men stovnurin noktar at lata innlit í avreiðingarvirðið. Vørn grundgevur noktandi innlitið við, at avreiðingarprísurin bert er útvegaður til gerð av almennum hagtølum og tí ikki er fevndur av rættinum til alment innlit. Víst verður til § 10, nr. 5 í Løgtingslóg nr. 133 frá 10 juni 1993 um innlit í fyrisitingina, sum seinast broytt við løtingslóg nr. 76 frá 8. mai 2001. § 10, 5) í lógini um innlit í fyrisitingina er ásett, at ”tilfar, ið verður útvegað sum grundarlag til gerð av almennum hagtølum ella vísindaligum kanningum” er undantikið rættinum til skjalainnlit. Men tað undrar, at Vørn ikki sjálvboðið viðgerð møguleikan at lata meirinnlit, tá biðið verður um innlit í avreiðingarprísir. Avreiðingarprísirnir hava nevniliga sera stóran almennan áhuga av serliga tveimum grundum: Í Løgtingslóg nr. 28 frá 10. mars 1994 um vinnuligan fiskiskap, sum seinast broytt við løgtingslóg nr. 120 frá 18. august 2017 er í § 2, stk.1, 1. punktum ásett, at ”Livandi tilfeingið á føroysku landleiðunum og tey rættindi, føroyska heimastýrið við samráðingum hevur rokkið ella eftir altjóða rætti eigur uttan fyri føroysku landleiðirnar, eru ogn Føroya fólks.” Almenningurin, Føroya fólk, sum eigur alt tilfeingið í havinum hevur ongan møguleika at hava eftirlit við, um tess ogn verður handfarin skynsamt og umsett fyri best møguligan prís, um fólkið ikki til eina og hvørja tíð fær fult innlit í veruliga virðið á ognini. Ein fortreyt fyri hesum er, at alment innlit verður latið í avreiðingarprísirnar. Tá alment innlit ikki verður latið í avreiðingarprísirnar, er tað ómøguligt hjá pørtunum á arbeiðsmarknaðinum at fylgja við í, í hvønn mun dagsaktuellur avreiðingarprísur fyri ávís fiskasløg í ávísum landingum samsvarar við marknaðarprísin. Henda vitan er grundleggjandi hjá bæði manningarfeløgunum og reiðarafelagnum, tá eftirlit skal haldast við, um sáttmálarnir verða hildnir, og í ”Løgtingslóg um serstakar treytir fyri fiskiskapi eftir makreli, norðhavssild og svartkjafti og botnfiski í Barentshavinum í 2017, sum broytt við løgtingslóg nr. 91 frá 6. juni 2017” er beinleiðis ásett í § 7, stk. 1, at ”Manningar á fiskiførum undir føroyskum flaggi, sum fiska makrel, norðhavssild, svartkjaft ella botnfisk í Barentshavinum, og manningar á móttøkuskipum undir føroyskum flaggi, sum taka ímóti somu fiskasløgum, skulu í 2017 lønast samsvarandi sáttmálum við føroysk manningarfeløg.” Ingolf S. Olsen løgtingslimur, Tjóðveldi...Les meira
Verri lánimøguleikar hjá borgarum á smáplássum og á útoyggj
Fyrispurningur eftir Tingskipanini Óluva § 52a Fyrispurningur um ringu lánmøguleikarnar hjá fólki á smáplássum og á útoyggj, settur Kristinu Háfoss, landsstýrismanni í fíggjarmálum (at svara skrivliga eftir TS § 52a) Hvørjir lánmøguleikar eru hjá fólki, ið seta búgv á útoyggj ella á smáplássum kring landið? Hvørjir møguleikar eru til at fáa betri og javnari viðurskifti hjá fólki kring landið at fáa lán? Hvat fer landsstýriskvinnan at gera fyri at loysa ójøvnu fíggingarviðurskiftini hjá fólki í ymsum pørtum av landinum? Klettskarð løgtingskvinna Viðmerkingar: Fólk á útoyggj og á smáplássum hava ikki javnbjóðis møguleikar at liva ella at seta búgv, samanborið við meginøkini í landinum. Bankar og fíggingarstovnar lána treyðugt út til fólk, ið ynskja at seta búgv á smáplássum og á útoyggj. Og onkur sigur bart út nei at fíggja, og hetta hóast fólk hava inntøkur, ið áttu at rokkið til slíkt húsalán. Somuleiðis er við vinnuligum virksemi. Fólk fáa ikki fígging til egið virksemi. Hetta er eisini hóast allar útrokningar prógva skilagott og burðardygt virksemi. Herfyri frættist um eitt slíkt dømi úr Mykinesi. Hvørki bankar ella fíggingarstovnar vildu fíggja ferðavinnuendamál, hóast eini 17.000 vitjandi verða tald at koma út í oynna um árið. Tað almenna hevur ymsar fyriskipanir, t.d. útjavningarstuðul og flutningsskylda til útjaðaraøkini. Spurningurin er, um landsins myndugleikar skulu ella kunnu áleggja partvís almenna fíggjarstovni okkara ella øllum fíggjarstovnum skyldu at veita fígging kring alt landið. Útoyggjafelagið hevur mangan víst á trupulleikan, og útoyggjaálitið nevnir møguleikan við einum fíggingargrunni at stuðla undir, at vinnuligt virksemi verður sett á stovn á smáu oyggjunum, og annars at stuðla nýskapandi og kreativum vinnum í útjaðaranum. Tey samfelagsvirði og teir fyrimunir, ið natúrliga eru í einum oyggjasamfelag, skulu føroyingar fjálga um. Vit mugu skipa soleiðis fyri, at fólk, ið veruliga ynskja at seta búgv uttan fyri høvuðsstaðarøkini, eisini skulu kunna rokna við eini tænastu, sum fyri okkum í meginøkjum er púra nátúrlig. Hetta, at fólk á bygd fáa møguleikar at menna virksemi, tað hevur sera stóran týdning. Tað eru nógvir ótroyttir møguleikar á útoyggj og í útjaðaranum annars, ið kunnu skapa grundarlag fyri størri og breiðari búseting í framtíðini. Kanska serliga viðkomandi er hetta í hesum døgum, nú vit við ferðavinnuni royna at skapa nýggjar vinnur og trivnað kring landið alt. Livigrundarlagið er dýrkað nógv í høvuðsstaðnum seinastu árini. Munurin í millum størri økini og útjaðaran hevur verið vaksandi, og er tað nú komið á eitt støði, har fólk í ávísum økjum í landinum ikki hava ráð at búleikast, samstundis sum onnur ikki fáa sett búgv, tí ongin fígging fæst. Ikki er óvanligt at hoyra, at fólk ikki tíma at flyta heim, tí tað antin er ov dýrt, ella tí fígging til bústað ikki fæst. Støðan á bústaðarøkinum er vorðin sera álvarsom. Allar góðar kreftir eiga at virka við til tess at loysa hetta álvarsmál við virðing fyri øllum pørtum av landinum. Á Løgtingi, 7. september...Les meira
Fyrispurningur um vaksandi vandan við antibiotikamótstøðuførum bakterium
Bjørt Samuelsen, hevur sett Sirið Stenberg, landsstýriskvinnu í heilsumálum fyrispurning um antibiotikamótstøðuførar bakteriur Metir landsstýriskvinnan, at trupulleikin við fjølmótstøðuførum bakterium er tikin í nóg stórum álvara og at øll neyðug tiltøk eru sett í verk at fyribyrgja væl kenda vandanum? Kann landstýriskvinnan veita vissu fyri, at tamarhald er á støðuni við mótstøðuførum bakterinum á sjúkrahúsum okkara? Hvørjar eru orsøkirnar til at trupulleikin veksur – hóast tiltøk at fyribyrgja eru sett í verk? Verður vandin fyri fjølmótstøðuførum bakterium tikin við í metingina, tá avgjørt verður hvørji sjúkrahús, føroyska heilsuverkið sendir sjúklingar til uttanlands? Hvussu eru útlitini fyri at fáa sett mikrobiologar og onnur fakfólk við servitan á økinum í starv í heilsuverkinum? Hvat er og verður gjørt til tess at kunna almenningin, kommunulæknar og onnur um, hvussu farast skal fram at avmarka vandan? Hvørji stig fer landsstýriskvinnan at taka her og nú fyri í størst møguligan mun at binda fyri, at trupulleikin sleppur av vaksa? Viðmerkingar: Bakteriur, sum eru fjølmótstøðuførar (multiresistentar) ímóti antibiotika, er ein vaksandi trupulleiki kring heimin, sum í ringasta føri kann føra til, at fólk gerast álvarsama sjúk og doyggja av lutfalsliga banalum sjúkum, sum annars eru lættar av viðgera fyri, so leingi antibiotika virkar. Álvarsama avbjóðingin hevur verið kend í mong ár, og tykist nú tíverri at vinna fótafesti í Føroyum. Í 2015 setti undirritaða fyrispurning um málið, og varð tá svarað, at fleiri tiltøk skuldu setast í verk heilt skjótt. Eitt nú svaraði táverandi landsstýrismaður: “Tað er tikin avgerð um, at rutinukanningar fyri øðrum sløgum av mótstøðuførum bakterium verður sett í verk. Hetta arbeiðið byrjar í næstu viku.” Og “ …. er farið undir at samskipa tey tiltøkini, ið eiga at verða sett í verk, bæði fyri at upplýsa leikum og lærdum…” Men, sambært samrøðu í KVF við yvirlækna herfyri tykist ivasamt, hvørt tamarhald er á støðuni, og um alt, sum gerast kann, er sett í verk at binda fyri, at trupulleikin sleppur at vaksa. Antibiotika, sum er og hevur verið ein av hornasteinunum undir nútímans sjúkuviðgerð, er sostatt komið undir álvarsamt trýst, og stór átøk verða nú gjørd í nógvum londum til tess at fyribyrgja, at alsamt fleiri bakteriur gerast mótstøðuførar ímóti øllum sløgum av antibiotika. Mong sjúkrahús stríðast við trupulleikan, eisini í grannalondum okkara, har vit senda okkara sjúklingar. Ein av fleiri orsøkum til stóra trupulleikan við mótstøðuførum bakterium, er ovurnýtsla av antibiotika bæði til menniskju og djór. Í Kønbergfrágreiðinginini frá 2014 um norðurlendskt heilsusamstarv verður víst á, at vit í framtíðini fara at síggja alsamt fleiri doyggja av ígerðum, sum vit í dag meta vandaleysar, og hetta fer at leggja stórt trýst á heilsu- og sjúkrahúsverk. Fremsta tilmælið var tí eitt felags átak ímóti vaksandi mótstøðuførinum. Føroysku heilsumynduleikarnir luttóku í viðgerðini av frágreiðingini. Heimsheilsustovnurin WTO hevur í áravís rópt varskó og heitt á heimsins stjórnir um at taka trupulleikan í størri álvara, og siga eitt nú:”An increasing number of governments around the world are devoting efforts to a problem so serious that it threatens the achievements of modern medicine. A post-antibiotic era – in which common infections and minor injuries can kill – far from being an apocalyptic fantasy, is instead a very real possibility for the 21st Century.” Á Løgtingi 3.august 2017 Bjørt Samuelsen...Les meira
Óluva setir fyrispurning um landsroyndir
Grein 52 spurningur til landsstýrismannin í mentamálum, Rigmor Dam viðvíkjandi KT skipanum í sambandi við landsroyndir o.a. Hví er so ofta miseydnast at fyriskipa landsroyndir hjá MMR? Hvør hevur ábyrgdina av, at slíkar royndir virka og at tøkniskipanir eru nóg góðar til slíkar royndir? Hevur landsstýrismaðurin kannað orsakir, er ábyrgd plaserað og avleiðingar tiknar av, at landsins myndugleikar so ofta í sjálvari tilgongdini eru dumpaðir? Hevur landsstýrismaðurin ætlanir um at broyta skipan ella mannagongdir, sum kunnu tryggja, at næmingar framyvir trygt kunnu fara til slíkar royndir? Er landsstýrismaðurin tryggur við sína tøkni og førleikar at røkja uppgávuna framyvir? Viðmerkingar: Mong okkara hava við stúran hugt at, hvussu illa og óheppið landsins myndugleikar í fleiri umførum hava dumpað í landsroyndum og øðrum royndum. Ferð eftir ferð hava vit upplivað næmingar komnar aftur sum av torvheiðum. Lærarar, næmingar og foreldur hava brúkt nógva tíð og orku at læra seg at brúka skipanirnar, sum MMR hevur lagt fyri skúlan at brúka. Góðar vegleiðingar eru útførdar, men hóast hetta, so hevur skipanin verið ónýtilig. Skúlin veit ikki at svara foreldrum og næmingum, roynir sum frægast við undanførslum ella onkrum hissini. Mong fólkaskúlaforeldur eru hugstoytt. Og vit eru mong, ið staðfesta, at KT- skipanin í sambandi við landsroyndir, og royndir sum heild, als ikki er nøktandi. Vit nærkast tí støðu, at álitið á Mentamálaráðið er í vanda, og tíðin er búgvin til at ábyrgd verður staðsett. Spurningurin er nú, hvaðar eru vit á hesi leiðini, og um vit eru komin til ta støðu, at vit skulu fara aftur til blýantin og pappírið. Mentamálaráðið hevur sagt, veitarin hevur ábyrgdina, og so tykist ikki so nógv meira at henda. Soleiðis sær tað ið hvussu er út uttanífrá. Men hvør er frágreiðingin? Veitaran hava vit ikki hoyrt givið sína frágreiðing. Er ongin frágreiðing gjørd, so eigur landstýrismaðurin í Mentamálaráðnum at lata gera eina nágreiniliga frágreiðing, har veitarafrágreiðing er partur av frágreiðingini, leggja ábyrgdina á rætta stað og síðan seta trygga royndarskipan í verk. Á Løgtingi, 2.5. 2017 Óluva...Les meira


text:
Sláið Ring 40 ár – innbjóðing
Í ár eru 40 ár liðin, síðani Sláið Ring varð stovnað, og tað verður hátíðarhildið við veitslu, sum verður á Giljanesi tann 12. mai, har øll 17 limafeløgini við hesum verða boðin við. Veitslan byrjar kl. 18 og Sláið Ring samskipar busskoyringina og betalir fyri tey, sum sigla við strandferðsluni. Bussar fara av Giljanesi kl. 01.00. Limirnir tekna seg og gjalda 250,00 kr hjá sínum heimafelag, sum meldar síni til hjá Sláið Ring ikki seinni enn 1. mai. Á umboðsráðsfundi hjá Sláið Ring tann 10. mars var semja um, at tað ikki er neyðugt við gávu tí hetta er ikki landsdansistevna, men meginfelagið, sum bjóðar. Vit vænta heldur ikki, at øll feløgini bera fram røðu. Eftir borðhaldið leggur Vága Dansifelag fyri við Brestiskvæðnum ella Bjarnabana og so verður orðið frítt at skipa.
- Rita inn ella skráset teg til at gera viðmerkingar


text:
Lag: Thomas H. Bayly
Týtt: Victor Danielsen
1. Hevði eg veingir, so fleyg eg avstað,
heim til mín Gud, heim til Gud,
inn í hin bjarta, hin æviga dag,
heim til mín Gud, heim til Gud,
hvítar sum snjó eru hallirnar har,
følnaðar blómur har aldri ein sær,
svunnin er náttin, sum her niðri var. –
Heim til mín Gud, heim til Gud!
2. Aldri har rennur eitt iðranar tár
í Himmalheiminum har;
lívssólin skínur so bjørt og so klár
í Himmalheiminum har;
svunnin er sorgin og sárini grødd,
gráturin køvir ei har vára rødd,
inn at Guds hjarta vit halla várt høvd
í Himmalheiminum har.
3. Ei skulu vinir tá skiljast sum her
í Himmalheiminum har;
gleðin og friðurin valdandi er
í Himmalheiminum har;
lívsáin rennur har glitrandi fríð,
har á gullgøtunum gloymt er alt stríð,
tá verður gleði, ei endar tann tíð
í Himmalheiminum har.
4. Har ljóðar songurin betur enn her;
kom hagar, kom hagar, kom!
Markað til deyða alt her niðri er;
kom hagar, kom hagar, kom!
Fagurt er staðið, sum Jesus tær beyð,
har sløkkist sorgin, og gloymd er øll neyð,
har blómar rósan í Saron so reyð;
kom hagar, kom hagar, kom!


text:
Gry Moursund er norskur myndprýðari, fødd 12. desember 1969 í Mo í Rana.
Hon hevur útbúgving frá Listaskúlanum í Kabelvåg, Wiiks Folkhøgskola í Uppsala, Statens Håndverks- og kunstindustriskole í Oslo og Royal College of Art í London. Hon hevur serliga myndprýtt myndabøkur.
Gry Moursund býr í Berlin.
Myndprýðingar:
2003 Ein halastjørna er komin
2014 Bukkarnir Brúsi í Baðilandi (Bjørn F. Rørvik)
2015 Bukkarnir Brúsi koma aftur (Bjørn F. Rørvik)
Heiður:
1999 Silvur í Årets vakreste bok
2000 Kultur- og kirkedepartementets billedbokpris for barne- og ungdomslitteratur
2001 Gull í Årets vakreste bok
2002 Nynorsk barnelitteraturpris
2003 Brageprisen


text:
Í dag 1. juni kemur fyrsta staklagið hjá Edith Dahl Jakobsen út
mentan01-06-2018 - 12:08 - Jóanis Nielsen
“Let The Ship Come In” er fyrsta staklag frá føroysku songkvinnuni Edith Dahl Jakobsen. Edith hevur fingið íblástur til sangin frá málninginum Várdagur - skip fara (1937-1938) hjá væl kenda listamanninum Sámal Joensen-Mikines. Várdagur hevur í sær kenslur av tómleika, tunglyndi og vónloysi, ið kemur av at sita eftir tá ið menn fara til sjós. Fínar, symmetriskar linjur í fáum litum draga fram eina sorgarbundna kvinnu, og tað er henda frásøgnin ið er at finna í sangtekstinum og lagnum hjá Edith. Fyrsta møti Edith Dahl Jakobsen hevði við sang var í kirkuni sum bert tvey ára gomul, og síðani hevur tónleikurin verði ein stórur partur av lív hennara. Tá ið hon skrivar tónleik, dregur Edith íblástur frá umhvørvi hennnara: fólk, støð, náttura, list, og tónleik.


text:
Stóra Pakkhús, bygt í 1901
Sambært skjølum hjá handilsfyritøkuni A/S J. Dahl, Gørðum, er Stóra Pakkhús á Gørðunum í Vági bygt í 1901. Í bókini, Garðahandilin 125 ár stendur soleiðis:
Tvey pakkhús vórðu bygd á Skammýri, tað vestara í 1898 og tað uttara í 1901, og tey høvdu jarntak. Tað var nakað nýtt tá í tíðini. Vit kunnu nevna, at takið til tað vestara pakkhúsið kostaði kr. 150,00 og til tað uttara kr. 224,32. Mourits Joensen laðaði grundirnar. Hann var grótmaður burturav, slektaður norðan av Oyri, men var komin til Vágs við argjamonnum, tá skúlin varð bygdur. Grundirnar til vestara pakkhúsið arbeiddi hann uppá í 28 dagar, og fyri tað fekk hann kr. 84,00. t.v.s. 3 krónur um dagin. Annars var vanliga daglønin hjá arbeiðsmonnum um hesa tíðina kr. 2. Hinir, sum arbeiddu uppá pakkhúsið, vóru Dánjal á Skála, feðgarnir Poul við Ósagarð yngri og eldri, Stovar bóndi, Friðurin, Strøm og Magnus við Misá. Vindeyguni smíðaði Andrias Jensen í Sumba, viðingurin nevndur. Og tá ið hetta vestara pakkhúsið stóð liðugt, kostaði tað kr. 1261,68. Tað uttara pakkhúsið, sum var størri, kostaði, tá tað stóð liðugt, kr. 2225,18, og smíðilønin var kr. 190,00. Seinni varð hetta pakkhúsið lyft upp og bygt varð uppí eisini.
Lítið er at ivast í, at talan er um tey bæði pakkhúsini, sum enn standa upp á Skammýri. Tað vestara og minna pakkhúsið, sum er fast í vaskiskúrinum á Gørðunum, núverandi Suðuroyar Ullvirki, og tað uttara og størra pakkhúsið, Stóra Pakkhús.
Stóra Pakkhús útbygt í 1915 Umleið 15 ár eftir at Stóra Pakkhús varð bygt, hava Garðamenn helst mett, at tørvur hevur verið á einum størri pakkhúsi. Pakkhúsið, sum varð bygd í 1901 vendi (at kalla) norður-suður – og varð í 1915 nýtt pakkhús bygt, sum vendi eystur-vestur, eins og tað ger í dag. Tað gamla pakkhúsið varð tikið niður og flutt til Hovs – og er í dag, tað vit kenna sum gamla krambúðin hjá Garðamonnum í Hovi, sum lat upp sum Savnið á Mýri í 2008.
Tá farið varð undir umvælingarnar av Stóra Pakkhúsi í 2000, funnu vit eitt bretti millum skins og hold, har tað stóð skrivað “Bygget i 1915 af alle dem der ikke var med?”. Onkur meinar, at talan er um humorin hjá Magnus Dahl á Gørðunum.
Stóra Pakkhús nýtt til alskyns endamál Stóra Pakkhús hevur verið nýtt til alskyns virksemi í skiftandi tíðum og umstøðum. Tað kann nevnast, at í pakkhúsinum hava m.a. segl verið seymaði á Seglloftinum, menn hava egnt í miðhæddini og í kjallaranum. Miðhæddin og kjallarin hava eisini verið brúkt sum goymslur, m.a. varð rúsdrekka goymt her. Eftir at Garðabrúgv varð bygd, er greitt, at alt økið vesturi á Gørðunum hevur verið miðstaður fyri fyritøkuni hjá A/S J. Dahl og tí eisini miðstaður í Vági.
Tey seinnu árini frá umleið 1980 og frameftir, varð at kalla bara kjallarin á Stóra Pakkhúsi brúktur sum goymsla, og var sement og fóðursølan hjá garðamonnum eisini her í eina tíð. Eftir at fyritøkan A/S J. Dahl fór á húsagang forfall Stóra Pakkhús meiri og meiri – var bara spurningur um tíð, áðrenn húsið mátti takast niður. Men hetta hendi til alla lukku ikki.
Endurreising av Stóra Pakkhúsi Í november 1999 verður Stóra Pakkhús lýst til sølu. Seljari er Sp/f Handilin á Gørðunum við D. J. Vilhelm, sum hevði keypt ognirnar hjá A/S J. Dahl á Gørðunum. Stóra Pakkhús, sum um hetta mundi er sera illa farið, hevði sæð betri dagar. Húsini stóðu nærmast til at rapa, við at vindeygu, klædningur og tak næstan ikki vóru til meir. Tó ikki verri enn so, at varð okkurt bráðfeingis fingið í lag, stóðu húsini til at bjarga. Soleiðis sær Felagið Stóra Pakkhús dagsins ljós hin 23. des. 1999, við tí endamálið at umvæla, varðveita og reka Stóra Pakkhús. Felagið verður at skipa so fyri, at húsini verða sett í uppruna stand soleiðis, at hesin týdningarmikli parturin av søguni um skipsfiskiskapin í bygdini verður varðveittur fyri eftirtíðina. Eisini er ætlanin at húsini skulu kunna húsa so fjølbroyttum virksemi sum gjørligt. Í felagnum eru umboð fyri Vágs Kappróðrarfelag, Vágs Sóknar Bygdasavn, Johanna TG 326, Felagið Garðabrúgv, Grindabátafelagið og Nýggjársnevndina. Nevndin setir sær fyri, at fremja endamálsorðingina hjá felagnum sum skjótast.
Í tøttum samstarvi við Føroya Fornminnissavn og Vágs kommunu verður alt arbeiði fingið frá hondini. Stórur partar av umvælingar arbeiðinum varð gjørt av handverkarum, men harumframt hava umleið 70 fólk sjálvbodin hjálpt til í so at siga øllum stigum av umvælingini. Húsini stóðu partvíst liðug 19. okt. 2001, tá húsini eisini lótu upp alment. Tær seinastu umvælingarnar (gólvið á Seglloftinum) og kravdu broytingar í smb. við brunatrygd vórðu gjørdar í tíðarskeiðinum februar – apríl 2003.
Stóra Pakkhúsi í dag
Stóra Pakkhús er við sølu á vári 2003 vorðin ein partur av Vágs Sóknar Bygdasavni. Í hesum er eisini latið upp sjósavn á Seglloftinum í Stóra Pakkhúsi, og er savnið opið í summarhálvuni, frá mai til september.
Felagið Stóra Pakkhús heldur eisini til í húsunum og skipar fyri fjølbroyttum virksemi við tónleiki, undirhaldi fyri børnum, tilkomnum og eldri, framsýningum, fyrilestrum o.s.fr.


text:
02.10.2018 - Av: fp
Áhugafeløgini ikki ósamd
Landsstýriskvinnan í Almannamálum segði í tíðindasending í gjár, at ósemjur millum áhugafeløg er orsøkin til at sambýlið, ið skal byggjast í staðin fyri Eirargarð, ikki fær hægri raðfesting.
Her mugu vit koma við eini rættleiðing! Tey áhugafeløg, ið okkum vitandi eru eftirspurd í sambandi við ætlaðu umvælingarnar av Eirargarði – Javni og Heilafelagið, umframt MEGD, sum er móðurfelagið – hava ikki verið ósamd. Tvørturímóti hava feløgini verið sera samd um, at tær ætlanirnar, ið arbeitt hevur verið við frá almennari síðu, ikki hava verið nøktandi, soleiðis sum tær eru lagdar fram fyri feløgunum.
At ósemjur millum áhugafeløgini hava seinkað verkætlanini er ikki rætt. Tað, sum hevur seinkað verkætlanini er, at tíð er brúkt uppá ætlanir, sum ikki rukku á mál.
Í heilt stuttum hevur gongdin verið tann, at tá tær 30 mió. sum vóru játtaðar til umvælingar av Eirargarði ikki vístu seg at røkka til, bleiv arbeitt við einum nýggjum uppskotið. Ì nýggja uppskotinum skuldu 25 mió. sum vóru settar av til bústaðir til fólk við seinheilaskaða leggjast afturat verkætlanini, og Eirargarður byggjast um og út fyri 55 mió. Stovnurin skuldi hava 36 búpláss, harav 9 skuldu hýsa fólkum við seinheilaskaða. Hvørki Javni ella Heilafelagið tóku undir við uppskotinum soleiðis sum tað tá var lagt fram og gjørdu sínar viðmerkngar til uppskotið, og landsstýriskvinnan avgjørdi síðani at sleppa umvælingarætlanunum, og heldur byggja nýtt.
Vardir bústaðir hava verið niðurraðfestir í alt ov langa tíð. Vit heita staðiliga á politiska myndugleikan um at fara undir at byggja ætlaðu vardu bústaðirnar beinanvegin - og seta neyðuga játtan av!


text:
Nr. 1819-104
Endamßl: At geva luttakarunum vitan og ambo at arbeia vi mennandi leislu og skapa eina virknari arbeismentan, har kjarnuuppgßvan er Ý hßsŠti.
Innihald:
Ta er ikki nˇg miki, at leiarar viurkenna starvsfˇlkini sum persˇnar. Leiarin skal viurkenna kjarnuuppgßvuna hjß fyrit°kuni, og viurkenningin av starvsfˇlkunum mß tÝ Ý st°rri mun sn˙gva seg um, at leiarin viurkennir Ýkasti, sum starvsfˇlki gevur fyrit°kuni Ý mun til at loysa kjarnuuppgßvuna. Legitim leisla snřr seg um at varveita sÝtt egna fokus og fokus hjß °rum, samtÝis sum man skapar třilig m°rk og javnvßg, soleiis at arbeisfelagsskapurin hugsavnar seg um kjarnuuppgßvuna.
Skeissni: Framl°gur og kjak
Mßlbˇlkur: Sk˙laleislur
UndirvÝsing: Gitte Klein, lŠrari, Master of Positive Psychology og stud. cand psyk.
25. jan. 2019 kl. 09.00-15.00


text:
12. Sep 2018
Við sigri í innanhýsis dysti í kvøld, og ársins síðsta, hava kvinnurnar hjá 07 Vestur tryggja sær meistaraheitið í 2. deild, hóast nærmastu kappingarneytarnir enn hava dystir til góðar.
15. Aug 2018
Pílarnir peika hvør sín veg hjá feløgunum sum í annaðkvøld hittast á Dungasandi. HB hevur vunnið 15 dystir uppí slag í landskappingini, og mugu tí sigast at vera favorittar.
09. Aug 2018
Tað verður lagnudystur á Dungasandi sunnudagin, tá aftasta liðið tekur ímóti næstaftasta liðnum í Betrideildini.
01. Jul 2018
07 Vestur hevur júst gjørt sáttmála við Sonny Jakobsen, sum flytir til 07 Vestur úr Thisted í Nordic Bet-deildini í Danmark. 27-ára gamli danin hevur verið ein av mest skorandu leikarunum 2. og 3. bestu deildini Danmark seinastu árini.
03. Jun 2018
Týsdagin frá 17-19 verður 07 Vestur-dagurin, eins og undanfarin ár, í 07 Vestur-húsinum í Sørvági. Hugnalig og stuttlig samvera við ókeypis grill, millum børn, ung og vaksin, leikarar, foreldur og onnur.
23. Mai 2018
Hjá kvinnum hava bæði liðini spælt, B-liðið (myndin) sunnudagin við 1-0 sigri á Giza Hoyvík, og A-liðið í kvøld, við 2-0 sigri í toppdystinum móti AB/B71 á Sandi.
07. Mai 2018
Hóast vit vóru omaná í stórar partar av 2. hálvleiki og løgdu heimaliðið undir trýst, høvdu vit ikki tað, sum skuldi til, og tá 15 minuttir vóru eftir, avgjørdu skálamenn dystin við máli til 2-1.
30. Apr 2018
07 Vestur høvdu møguleikar at skora, men tóku ikki av, samstundis sluppu vertirnir ofta framat og tríggjar ferðir sluppu teir framvið Ivan, sum eisini bjargaði brotsparki.


text:
Um Leiklistaráðið
Leiklistaráðið verður tilnevnt av Mentamálaráðharranum sambært lóg og kunngerð fyri Tjóðpallin og Leiklistaráðið. Ráðið hevur yvirskipaðu leiðsluna av Tjóðpallinum og:
- setir stjóran fyri Tjóðpallin
- hevur minst fýra fundir um árið, har leikskrá, fíggjarstøða, fíggjarætlan og onnur mál av týdningi fyri Tjóðpall Føroya og leiklist sum heild verða umrødd
- góðkennir fíggjarætlan fyri komandi fíggjarár og staðfestir virksemi stovnsins eftir tilmæli stjórans
- skal tryggja samstarvið millum Tjóðpall Føroya, Meginfelag áhugaleikara Føroya, aðra leiklist og onnur lista- og mentanarøki, og ráðgeva landsstýrismanninum í leiklistaligum spurningum
- ger tilmæli til landsstýrismannin um stuðul til yrkisleiklist.
Leiklistaráðið verður valt fyri trý ár í senn og telur sjey fólk. Landsstýriskvinnan tilnevnir tvey umboð, har annað er formaður. Hinir limirnir í Leiklistaráðnum verða tilnevndir av ávikavist Leikarafelag Føroya, Meginfelag Áhugaleikara Føroya, Listafólkasambandi Føroya, Tórshavnar Býráð, umframt at starvsfólkini á Tjóðpalli Føroya velja eitt umboð.
Leiklistaráðið fyri tíðarskeiðið 1. desember 2017 til 30. september 2020:
Ingibjørg Berg, forkvinna, tilnevnd av landsstýriskvinnuni
Oddfríður M. Rasmussen, tilnevndur av landsstýriskvinnuni
Noomi Reinert, eftir tilmæli frá Meginfelag Áhugaleikara Føroya
Birna Heinesen, eftir tilmæli frá Listafólkasambandi Føroya
Annfinnur Heinesen, eftir tilmæli frá Leikarafelag Føroya
Jóan Petur Hentze, eftir tilmæli frá Tórshavnar býráð
Beinta Clothier, starvsfólkaumboð fyri Tjóðpall Føroya


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Síðsti sáttmálin um vetrarfriðing undirskrivaður
17.06.2016
Á fundi millum Stýrið fyri Neshaga og Vestmanna Kommunu í gjár tann 16. juni 2016 skrivaðu partarnir undir sáttmála at vetrarfriða Neshaga.
Á kortinum niðast á síðuni sæst, hvar ið hegnlinjan verður.
Samráðingarnar hava verið drúgvar, men loksins er komið á mál, og Vestmanna Kommuna takkar Neshaga fyri góðar og gevandi samráðingar, ið rukku á mál við hesum sáttmála, ið báðir partar eru nøgdir við.
Nú eru sáttmálar gjørdir við allar tríggjar hagarnar, sum hava mark móti bygdini. Fjalshagi er liðugt hegnaður, og arbeiðið at hegna Heygahaga úti er komið í helvt. Tá ið tað arbeiðið er liðugt, verður beinanvegin farið undir at hegna Neshaga, og tað er okkara mál, at arbeiðið verður liðugt, áðrenn 15. oktober, tá ið seyðurin plagdi at koma aftur á bøin.
Trýst á myndina fyri at gera hana størri
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)